
הכנסת העשרים
מושב רביעי
<פרוטוקול מס' 517>
מישיבת ועדת החוקה, חוק ומשפט
יום ראשון, כ' בטבת התשע"ח (07 בינואר 2018), שעה 10:30
<סדר היום:>
<הצעת חוק הירושה (תיקון מס' 15) (הליך חלופי לסילוק חובות מכספי העיזבון), התשע"ו-2016  (מ/ 1045)  - הכנה לקריאה שנייה ושלישית>
נכחו:

<חברי הוועדה:> 
ניסן סלומינסקי – היו"ר
<מוזמנים:> 
	ממונה, משרד המשפטים
	–
	ד"ר תמר קלהורה

	עו"ד, מחלקת ייעוץ וחקיקה, משרד המשפטים
	–
	איגי פז

	מתמחה, משרד המשפטים
	–
	בנימין הגואל

	עו"ד, מח' יעוץ וחקיקה, משרד המשפטים 
	–
	מרב זוהרי

	עו"ד, הרשם לענייני ירושה, משרד המשפטים
	–
	אוריה שילוני

	יועמ"ש, רשות האכיפה והגבייה, משרד המשפטים 
	–
	ענת הר אבן

	עו"ד, לשכת בריאות ירושלים, משרד הבריאות 
	–
	חגית זוננפלד אלרואי 

	לשכה משפטית, המוסד לביטוח לאומי 
	–
	יוסף פולסקי

	אגף חקיקה ונהלים, המוסד לביטוח לאומי 
	–
	הראל ריקלין

	יועמ"ש, מ. שלטון מקומי 
	–
	מירה סלומון

	עו"ד, פורום משפחה, לשכת עורכי הדין 
	–
	עדי חן

	לשכת עורכי הדין
	–
	פנחס מיכאלי

	עו"ד, איגוד הבנקים
	–
	מיקי טמיר

	מנהל אגף גביית ארנונה ומים, עיריית ת"א
	–
	גל פרויקט

	סגנית מנהל אגף לתפעול, עיריית ת"א 
	–
	אסנת הרוש


<ייעוץ משפטי: >
ורד קירו-זילברמן

<מנהל הוועדה:>
אסף פרידמן
<רישום פרלמנטרי:>
אושרה עצידה
<הצעת חוק הירושה (תיקון מס' 15) (הליך חלופי לסילוק חובות מכספי העיזבון), התשע"ו-2016,  מ/1045 – הכנה לקריאה שנייה ושלישית>
<היו"ר ניסן סלומינסקי:>
בוקר טוב. אני מתכבד לפתוח את ישיבת ועדת החוקה. על סדר היום הצעת חוק הירושה (תיקון מס' 15) (הליך חלופי לסילוק חובות מכספי העיזבון), התשע"ו-2016,  מ/.104. מי מציג לנו?
<איגי פז:>
בישיבה הקודמת התחלנו לדבר על הצעת החוק, והתחלנו אפילו להקריא. אזכיר בקצרה מה עניינה של ההצעה. אנחנו מדברים על חייבים שנפטרו שהיו להם חובות, בין אם מדובר בחובות לרשויות, לרשויות מקומיות, לרשות המסים, בין אם מדובר בחובות לנושים פרטיים כמו: מכולת, לחברה, לבזק, ובטרם סולק החוב הם נפטרו. אם עד היום התקיימו הליכי גבייה, בין אם לפי דיני ההוצאה לפועל, ובין אם לפי פקודת המסים, חוק הירושה אומר לנו שאנחנו עוצרים את הליכי הגבייה עד להוצאת צו ירושה, צו קיום צוואה, או עד למינוי מנהל עיזבון. זה יצר מחסום על המשך קידום הליכי הגבייה. 
<היו"ר ניסן סלומינסקי:>
כשמוציאים צו ירושה, מי שמוציא את זה - השופט - צריך לעשות בדיקה על חובות על משהו או מה?

<איגי פז:>
האחריות על סילוק החובות מוטלת באופן עקרוני על היורשים אם לא מונה מנהל עיזבון, ועל מנהל העיזבון בהנחה שמונה מנהל עיזבון. לא בכל התיקים ממונה מנהל עיזבון. אם לא ממונה אז החובה לסילוק החובות מוטלת על היורשים. אם הם לא פועלים לסילוק החובות ולא מפרסמים מודעת נושים זה יכול לגרור אחריות אישית של היורש, מה שאם הם פועלים לפי הדין, לפי המתווה של חוק הירושה, אז האחריות שלהם היא מופחתת.

<היו"ר ניסן סלומינסקי:>
נניח ואדם נפטר, הולכים לשופט שמוציא צו ירושה. אם הוא לא כתב צוואה אז יש את החוק איך מחלקים את זה. נניח ויש שני בנים ובת אז מחלקים את זה שליש, שליש, שליש, נניח, והשופט חותם. ככה הוא עושה בדרך כלל, אלא אם כן הוא - - -

<תמר קלהורה:>
בהליך הסטנדרטי זה לא מתפקידו של הרשם. ההליך הסטנדרטי הוא בפני רשם הירושה. אם יש מחלוקת שלא קשורה לעניין החובות, זאת אומרת, יכול להיות שיש התנגדות - בהליך סטנדרטי רגיל שבו אין התנגדות הבקשה מוגשת לרשם הירושה, לא בית משפט, והרשם לא בודק חוב. 

<היו"ר ניסן סלומינסקי:>
הוא חותם על זה שהירושה מחולקת שליש, שליש, שליש.

<איגי פז:>
הוא מצהיר על היורשים, בין אם זה - - -, ובין אם זה יורשים לפי דין.
<תמר קלהורה:>
אחר כך יש את התהליך של חלוקת העיזבון בין היורשים. ואם רוצים מינוי מנהל עיזבון, צריך ללכת לבית המשפט. אבל בהליך הרגיל של ירושה - - -

<היו"ר ניסן סלומינסקי:>
ורק אחר כך אחרי שיש צו ירושה אז מתחיל - - -

<תמר קלהורה:>
נכון. אבל מה שקורה, בדרך כלל המטרה של הוצאת צו ירושה היא באמת להתחיל לחלק את נכסי העיזבון, ואז אם היורשים רוצים להוציא את הכספים מחשבון הבנק של המוריש הם הולכים עם צו הירושה, ואז הבנק מקבל את צו הירושה והוא מחלק את הכסף לפי צו הירושה. 

<היו"ר ניסן סלומינסקי:>
הבנק עדיין לא צריך לדעת שיש חובות.

<תמר קלהורה:>
אם יש עיקול, הבנק יודע כמובן. 

<היו"ר ניסן סלומינסקי:>
אם יש עיקול. אבל אם אין עיקול.

<תמר קלהורה:>
אם אין עיקול אז אנחנו לא בהצעת החוק הזו, ואנחנו לא בשום דבר שקשור אליה. הצעת החוק הזו היא בעולם שבו יש עיקול.

<היו"ר ניסן סלומינסקי:>
לפעמים יכול לקחת הרבה זמן עד שמתברר למס הכנסה שהאיש נפטר, ואז הוא נזכר שהוא חייב לו כסף. או הרשות המקומית, היא לא כל יום עוקבת לראות אם האזרחים שלה נפטרו או לא. 

<איגי פז:>
אם היורשים כבר חילקו את העיזבון ביניהם וכבר אין כסף בבנק, אז כשהרשות רוצה לגבות היא תצטרך לפנות ליורשים. פה אנחנו חוזרים למה שאמרנו שהיורשים הם אלה שהיו צריכים לפרסם מודעת נושים ולכנס את כל נכסי העיזבון. קודם כל, לסלק את כל החובות ורק אחר כך - - -

<היו"ר ניסן סלומינסקי:>
האם החוק אומר שכשאדם נפטר היורשים צריכים לפרסם מודעה ש: אבא שלנו, בשעה טובה - כאילו חס ושלום - וכל מי שהוא חייב לו שיפנה?

<איגי פז:>
הם לא חייבים, אבל - - - 

<קריאה:>
כן.
<היו"ר ניסן סלומינסקי:>
זה הרמה להנחתה שמחר כל העולם יפנה. איך אתה יודע להגיד?

<תמר קלהורה:>
שוב, נקודת המוצא של חוק הירושה היא שיש עדיפות לנושים על פני היורשים לתשלום חובות רק מנכסי המוריש. אנחנו לא מדברים על הנכסים הפרטיים של היורשים על דברים שהם צברו במהלך חייהם. הנקודה היא שאת העיזבון קודם כל מחלקים לנושים אם יש נושים. 

<היו"ר ניסן סלומינסקי:>
והעדיפות בחלוקה נמצאת בחוק.

<תמר קלהורה:>
כן, בסעיף 104 לחוק הירושה - זו נקודת המוצא.

<היו"ר ניסן סלומינסקי:>
בדרך של ניחוש אני אגיד שבטח מס הכנסה ראשון, והרשויות המקומיות. 

<תמר קלהורה:>
לא, זה לא כתוב. קודם כל, הוצאות קבורה.

<איגי פז:>
הוצאות קבורה, הוצאות ניהול ההליך.

<תמר קלהורה:>
זה לא כתוב בחוק הירושה. העדיפות של מס הכנסה אולי קבועה בחוקים אחרים, אבל לא בחוק הירושה. 

<היו"ר ניסן סלומינסקי:>
העדיפות שם היא קבורה, כל התהליך. ואחר כך מה?

<תמר קלהורה:>
אחר כך הנושים, ואחר כך היורשים.

<היו"ר ניסן סלומינסקי:>
אין פירוט של הנושים, כתוב רק הנושים.

<תמר קלהורה:>
לא, רק הנושים.

<היו"ר ניסן סלומינסקי:>
לא יכול להיות.

<תמר קלהורה:>
הנה: "החובות שהמוריש היה חייב ערב מותו ולא נתבטלו במותו, לרבות המגיע לאשתו על-פי הכתובה במידה שסכום הכתובה אינו עולה על סכום סביר." - זה סעיף 104א(3). לא כתוב בתוך הנושים. אחר כך יש - - -
<היו"ר ניסן סלומינסקי:>
איפה כתובות כן העדיפויות?

<תמר קלהורה:>
לפי הדינים הרלוונטיים - תלוי מה יש לנושים.

<היו"ר ניסן סלומינסקי:>
אם הוא השאיר מזונות שהוא היה מחויב והוא לא שילם כמה חודשים, ויש לו בארנונה לרשות המקומית ויש לו גם מס הכנסה וכו'. מישהו צריך לעשות סדר פה. מוכרח להיות כתוב באיזשהו מקום.

<תמר קלהורה:>
חובות העיזבון הן גם כן לפני היורשים. זאת אומרת, אחרי החובות שהמוריש היה חייב ערב מותו ולא נתבטלו במותו, לרבות המגיע לאשתו על-פי כתובה, כתוב אחר כך: המגיע לבן-זוגו של המוריש על פי עילה הנובעת מקשר האישות.

<היו"ר ניסן סלומינסקי:>
אבל צריך להיות באיזשהו מקום כתוב. 

<תמר קלהורה:>
לא בחוק הירושה.

<היו"ר ניסן סלומינסקי:>
לא בחוק הירושה. בחוק אחר מסתמא? בפקודת מסים גבייה? האיש לא פושט רגל, האיש השאיר ירושה של 300,000 והוא חייב. צריכים לראות - אני עוד לא יודע אם הוא פושט רגל או לא. השאלה היא איך מתחילים להסתכל.

<תמר קלהורה:>
אז לפחות לגבי מזונות מן העיזבון אומר סעיף 104 (ד): חובות העיזבון עדיפים על מזונות מן העיזבון. זאת אומרת, חוק הירושה מאוד ברור. קודם כל משלמים לנושים את החובות, אחר כך בני המשפחה. זה לא אמירה שהיא יוצאת דופן.  התפיסה הזו שהחובות של אדם - זה תפיסה כללית.

<היו"ר ניסן סלומינסקי:>
את זה הבנתי, אני רק שאלתי בקבוצה הזו של החובות - שלא כל אחד יחטוף. צריך להיות בטח איזה סדר.

<תמר קלהורה:>
שוב, תלוי מה יש לנושה. אם לנושה יש שיעבוד, אם יש לו מס הכנסה.

<היו"ר ניסן סלומינסקי:>

אמרתי, יש לו מזונות, ארנונה ומס הכנסה, וסתם שהוא לקח איזה גמ"ח ממישהו.

<תמר קלהורה:>
אז כל הדברים האלה לא נמצאים בחוק הירושה. הם לפי הדינים הכלליים. 

<מירה סלומון:>
מירה סלומון, מרכז השלטון המקומי. זה לא מדויק. סעיף קטן (ב) קובע כי  חובות העיזבון בעלי עדיפות שווה יסולקו לפי יחס הסכומים שלהם, וסעיף קטן  (ג) אומר:  עדיפותם של מסים ותשלומי חובה אחרים תהיה בהתאם להוראות החוקים הדנים בהם. יש כללים.

<תמר קלהורה:>
זה מה שאמרתי. זה בדיוק מה שאמרתי - שהשאלה מי עדיף, מס הכנסה או יורש שיש לו עיקול, לא חוק הירושה מכריע בזה, אלא הדין שחל על ה - - -, החוקים הרלוונטיים. לכן, זה תלוי באמת במי מדובר. 

אבל הנקודה החשובה לענייננו היא שקודם כל צריך לסלק חובות. החובות של אדם שנפטר עוברים, היורשים יורשים את החוב. זה לא רק חוב כספי. גם בדיני הנזיקין, פקודת הנזיקין, סעיף 19, גם  אומר את זה שעילת תביעה של הנפטר עוברת ליורשיו, אבל גם עילת תביעה נגדו עוברת ליורשיו. זאת אומרת, זו תפיסה כוללת שמסתכלת לא רק על החובות הכספיים, אלא בכלל על כל החבויות של האדם. הפטירה לא עוצרת את זה, היא לא גורמת לחוב או לחבות להתאיין. להיפך - היא עוברת הלאה.

<ענת הר אבן:>
אם העיזבון הוא סולבנטי ואפשר לפרוע את כל החובות אז השאלות האלה לא מתעוררות. אם העיזבון הוא לא סולבנטי ומישהו ממנה מנהל עיזבון אז הוא צריך לדון בזה.

<היו"ר ניסן סלומינסקי:>
אז צריך למנות מנהל עיזבון.

<ענת הר אבן:>
נכון, ואז כל הדיון הוא לפי הדינים הקבועים בפקודת פשיטת הרגל.

<היו"ר ניסן סלומינסקי:>
מי ממנה את מנהל העיזבון?

<איגי פז:>
קודם כל, לא תמיד ממנים מנהל עיזבון. בקרוב לחצי מהמקרים לא ממנים מנהל עיזבון. מנהל עיזבון יכול להיות ממונה או לפי בקשה של כל היורשים בהסכמה, ואז הרשם מוסמך למנות מנהל עיזבון, ואם זה לפי בקשה של מעוניין בדבר אז רק בית המשפט הוא זה שמוסמך למנות את מנהל העיזבון בצו.

<היו"ר ניסן סלומינסקי:>
אדם נפטר, איך כל בעלי החוב יודעים?

<גל פרויקט:>
ברוב המקרים אין מנהל עיזבון. היורשים מסתדרים עם עצמם. ראשית, לא לכל אחד שנפטר יש חובות, בואו נתחיל מזה.

<היו"ר ניסן סלומינסקי:>
אני שואל, במידה ויש לו.

<גל פרויקט:>
אז הם יודעים. מי שהם יודעים שיש חובות והם רוצים להסדיר, הם מסדירים. מי שהם לא רוצים להסדיר, כל עוד שזה לא בחסות מנהל עיזבון אז הם לא מסדירים. אם בעלי החוב באים ליורשים אחר כך ואומרים להם: הייתם צריכים לשלם לנו, אז הם ישלמו להם. ואם לא, הם ילכו איתם לבית משפט. אבל ברוב המקרים אין מנהלי עיזבון. אנשים במשפחה מסתדרים, וגומרים את העניינים. זאת אומרת, החריג הוא מנהל עיזבון, לא ה- common knowledge. 
<היו"ר ניסן סלומינסקי:>
נניח ואדם נפטר אצלכם והוא חייב ארנונה או משהו. אתם פונים ליורשים ומבקשים מהם.

<גל פרויקט:>
נכון. אנחנו מקבלים ממשרד הפנים אחת לתקופה את כל האנשים ש-  - -, אנחנו יודעים, פונים ליורשים.
<היו"ר ניסן סלומינסקי:>
לכם יש פרוטקציה, בעלי חוב פרטיים לא מקבלים ממשרד הפנים. הם לא יידעו אפילו לתבוע.

<גל פרויקט:>
כמו שהסבירה הגברת הנכבדה, החבות של היורשים היא לפרסם שהמנוח נפטר ויידעו. 

<היו"ר ניסן סלומינסקי:>
איפה? בעיתון?

<גל פרויקט:>
כן. ואז אנחנו פונים לאותם יורשים ואומרים: אדוני הנכבד, נשאר חוב, ומבקשים להסדיר חוב.

<היו"ר ניסן סלומינסקי:>
האם אנחנו צריכים לקרוא את כל העיתונים כל יום? אני מכיר רק אדם אחד. סיפר לי בזמנו ד"ר יוסף בורג שהיה שר הפנים. הוא אמר שהוא כל יום לקרוא את העיתון רק לוודא שהוא לא מופיע שם במודעת אבל. אבל ככה שאנשים יעשו את זה?

<גל פרויקט:>
אגב, לא מדובר במודעת אבל אלא במודעה ספציפית.

<היו"ר ניסן סלומינסקי:>
כן, אז עוד יותר. מי קורא את זה בכלל? 

<תמר קלהורה:>
אין דרך אפקטיבית אחרת של יורש, גם לא של מנהל עיזבון, לחפש את מי שהוא לא יודע שקיים. אם הוא יודע על נושה ספציפי - - -

<היו"ר ניסן סלומינסקי:>
מנהל עיזבון - זה אולי התפקיד שלו. יש לו את התקציב. אבל היורש? למה הוא צריך בכלל?

<תמר קלהורה:>
זו חובתו לפי חוק הירושה.

<גל פרויקט:>
כבוד היושב-ראש, מנהלי עיזבון, למעט אם זה ירושות סקסיות, סליחה על הביטוי, לא מחפשים. לפעמים מנהל עיזבון זה אחד מבני המשפחה. זה לא חייב איזה עורך דין ממונה שעושה סדר בירושת המיליונים.

<קריאה:>
לא, אתה טועה. סעיף 90 מחייב מנהל עיזבון לפרסם מודעה לנושים.

<גל פרויקט:>
אני לא אמרתי שהוא לא מפרסם, אבל הוא לא מחפש. הוא מפרסם כמו שאתה מפרסם. מי שקרא - קרא. מי שלא קרא - לא קרא, בעיה שלו. זאת אומרת, זה לא שמנהל עיזבון פתאום עכשיו יוצא מגדרו לבדוק, להתקשר. זה ממש לא עובד כך. 

<תמר קלהורה:>
אין דרך אפקטיבית אחרת לפרסם לכלל הציבור, זולת הפרסום בעיתונים. כמובן שאם יודעים על נושה ספציפי אז - - -

<היו"ר ניסן סלומינסקי:>
זאת אומרת, כל זמן שיש לו חובות אז שלא ימות. זה יכול להיות אולי מתכון טוב.

<איגי פז:>
אבל אם נפטר אז החובה קודם כל לדאוג לסילוק החובות - החובה על היורשים.  אם הם לא עשו את זה אז חוק הירושה קובע שאפשר אפילו לתבוע מכל אחד מהיורשים אפילו יותר ממה שהוא קיבל מהעיזבון. זה האיזון שחוק הירושה מוצא. 

<היו"ר ניסן סלומינסקי:>
זאת אומרת, שהם מכספם  צריכים לשלם חוב של האבא?

<איגי פז:>
אם הם לא קיימו את ההליך לחוק הירושה ולא פרסמו הודעת נושים, אז סעיף 127 ו -128 לחוק הירושה קובעים שאפשר לתבוע אישית את היורשים שלא פרסמו את ההודעה. נושה יכול לבוא אליהם ולקבל יותר ממה שהם קיבלו בעיזבון, ואחר כך הם יכולים לתבוע אחד את השני ולהתקזז.

<היו"ר ניסן סלומינסקי:>
אבל לא סך הכול יותר מהירושה.

<איגי פז:>
כן,  יותר ממה שהוא קיבל.

<תמר קלהורה:>
לא, לא יותר מסך הירושה.

<גל פרויקט:>
יותר מחלקו היחסי, אבל לא יותר ממה שהוא קיבל.

<היו"ר ניסן סלומינסקי:>
כן. אמרתי, לא יותר מסך כל העיזבון.

<איגי פז:>
לא יותר. אבל אם זה יתחלק שליש, שליש, שליש, אז הוא יכול לגבות מאותו יורש את כל המאה אחוז, ואחרי זה היורשים יצטרכו לתבוע אחד את השני. זה האיזון שחוק הירושה מצא.
<תמר קלהורה:>
זה סעיף 128(א): אחריות כדי כל העיזבון. זאת אומרת, נקודת המוצא של הדין היא שהיורש חייב לשלם את החובות, הוא חייב להתאמץ לאתר את הנושים, הוא חייב לשלם להם לפני שמחלקים את הכסף. כל הבסיס שעליו בנויה הצעת החוק הזו הוא כאמור - - -

<היו"ר ניסן סלומינסקי:>
מה אנחנו רוצים בהצעת החוק הזו?

<תמר קלהורה:>
מה שאנחנו רוצים בהצעת החוק הזו הוא לפתור את הבעיה שבחלקה היא פרקטית ובחלקה היא חוקית של חוסר הכדאיות, ובמקרה של חובות בהוצאה לפועל גם חוסר היכולת המשפטית, לממש חובות של חייבים שנפטרו כשמדובר בחובות קטנים עד 20,000. 

<היו"ר ניסן סלומינסקי:>
זאת אומרת, מה שאנחנו רוצים עכשיו לעשות שבלי החוק הזה גם על ירושה או על חובות של 20,000 גם כן היו ממנים מישהו שיטפל בזה, ועכשיו אנחנו רוצים לבוא ולהגיד - - -

<איגי פז:>
זהו, שלא היו ממנים. לא היה קורה כלום, ועד היום אנחנו במצב של סטגנציה. לגבי חובות גבוהים  יש הנחה שלרשות יש כן אינטרס לפנות לבית משפט כמעוניין בדבר ולבקש צו מינוי מנהל עיזבון או לפעול כנגד היורשים.

<היו"ר ניסן סלומינסקי:>
מי זו הרשות שאתה אומר? יש פה כמה רשויות.

<איגי פז:>
בין אם זה רשות האכיפה והגבייה, בין אם זה רשות מקומית,  ובין אם זה גם נושה פרטי - - - שגם יכול לבוא ולנקוט בהליכי גבייה באמצעות רשם ההוצאה לפועל או רשות המסים. 

בחובות הנמוכים זה לא קורה. בפועל קורה שיש מצב של סטגנציה.  הכסף מעוקל בחשבון הבנק, היורשים לא יכולים לקחת אותו ולממש אותו.

<היו"ר ניסן סלומינסקי:>
מדובר רק בתנאי שיש כסף בבנק, והכסף הזה מעוקל על-ידי אחד הגופים. עכשיו אתה רוצה לעשות סדר ולשחרר כי כרגע במצב הזה חוץ מהבנק אף אחד לא מרוויח כלום. כולם מפסידים, רק הבנק שיש לו כסף מרוויח.

<תמר קלהורה:>
וגם זה כנראה לא רווח כל כך גדול בימים אלה. 

<היו"ר ניסן סלומינסקי:>
למה? יש מיליון איש וכל אחד 20,000, אז תעשי חשבון. 

<גל פרויקט:>
מבחינת רשויות המקומיות, אני לא יודע אם רשות האכיפה ורשות המסים, אם תיקח את עיריית תל אביב ותיקח מפתח של 1 ל-10 כפי שמקובל ברשויות אז על חובות עד 20,000 שקל בעיריית תל אביב מחזיקים כמעט 20 מיליון שקל חובות. תכפיל כפול הרשויות אז זה בערך 200 מיליון ששוכבים להם, וזה רק ברשויות. תעשה אחד לאחד. זה סכומים שיושבים שם.  מחייבים אחרי זה אנשים בניהול חשבון.

<היו"ר ניסן סלומינסקי:>
היה פעם דיון על אגרות שהיה כתוב: עשרה שקלים נקודה  משהו - לא חשוב איזה סכום. ואז אמר מישהו: עזוב, מה זה חשוב הזהו? כולם צחקו. לאחד זה כלום אבל כשאתה מצרף ציבור גדול זה מתחיל להיות סכומים גדולים.  
בגדול החוק אומר שאם יש סכום בבנק שהוא מעוקל.  אם זה סכום גדול אז בוודאי צריך למנות מנהל עיזבון. אם הסכום הוא קטן אז צריכים לחסוך על זה כי זה עולה כסף ואין הצר שווה אולי בנזק המלך. גדול או קטן - זה 20,000, כן?

<תמר קלהורה:>
כן. צריך לזכור שהצעת החוק הזו מדברת גם על החובות לרשויות שננקט לגביהן הליך גבייה מינהלי לפי פקודת המסים, אבל גם על תיקים בהוצאה לפועל. בתיקים בהוצאה לפועל יש מניעה משפטית מלממש את החוב בגלל תקנה 10א לתקנות ההוצאה לפועל שאומרת שאם מדובר בחוב של נפטר אז אפשר רק להטיל עיקול ברישום, וזהו. שם זה נעצר. אי-אפשר, לא רק שזה לא כדאי יהיה כלכלית, להמשיך הלאה.

<היו"ר ניסן סלומינסקי:>
ולפי מה שאנחנו אומרים עכשיו אז אפשר יהיה להמשיך הלאה?

<איגי פז:>
בתנאים מסוימים, בהינתן בדיקות והתנאים שאנחנו עכשיו נפרט אפשר יהיה כן לממש את החוב בסכום הנמוך שגם אחרי שימומש החוב, אנחנו נדבר על זה בהמשך כשנגיע לסעיף, אנחנו עדיין מאפשרים דרך חזרה. זאת אומרת, אם אחרי זה יתברר שבסוף חוב שמומש, היה איזה נושה אחר שהוא היה בעדיפות יותר גבוהה, אז אנחנו עושים אחורה פנה וחוזרים לנקודה שבה היינו לפני - - -

<היו"ר ניסן סלומינסקי:>
נניח ויש לאדם בבנק 18,000 שקל, והוא נפטר. צריך שיהיה עיקול על החשבון הזה, ונניח והעיקול היה על-ידי עיריית תל אביב. אנחנו לא צריכים למנות מישהו אלא עיריית תל אביב יכולה לבוא ולקחת את הכסף, או שענת הר אבן תבוא ותצעק: גוואלד. מה פירוש? גם לנו חייבים. מי יברר למי חייבים? 

<גל פרויקט:>
פה זה כתוב, זה מאוד פשוט. 

<איגי פז:>
בואו נפרט את התנאים. הרציונל הוא שהלכנו על המקרים הכי הכי פשוטים ונקיים בשלב ראשון. יכול להיות שאם אנחנו נראה שההצעה הזו רצה תקופה מסוימת ועובדת אז אנחנו נלך על מקרים שהם קצת יותר מורכבים. אבל כרגע הרציונל היה ללכת על מקרה פשוט של חוב לגורם אחד, לרשות מקומית או לרשות המסים, וברגע שיש חוב לטובת זוכה פרטי אז אנחנו אוטומטית עוצרים את ההליך החלופי, אנחנו לא בהליך החלופי, ואנחנו חוזרים להליך הרגיל של חוק הירושה.

<היו"ר ניסן סלומינסקי:>
אבל איך תדע שיש חוב רק לגוף אחד או לרשות אחת?

<איגי פז:>
עשינו חובה על ביצוע בדיקות הדדיות. למשל, בדיקה ממערכת ההוצאה לפועל.

<היו"ר ניסן סלומינסקי:>
מי עושה את החובה?

<איגי פז:>
קבענו. אחד התנאים הוא לבדוק במערכת ההוצאה לפועל שלא נפתחו תיקים לטובת נושים פרטיים. אולי נעבור על התנאים ולפי זה נראה את הבדיקות שהרשות צריכה לעשות לפני שהיא פונה לבנק בבקשה למימוש חוב.

<היו"ר ניסן סלומינסקי:>
זאת אומרת, במידה ויש שנים גופים שחייבים, אז החוק הזה לא קיים.

<איגי פז:>
כן, למעט חריג אחד. אפשרנו כן חריג מסוים שיש שתי רשויות ציבוריות בשונה מנושה פרטי,  אז הן כן יוכלו להסתדר ביניהן ולגבות פרי פסו. אבל גם שם עשינו תקרה מסוימת של חוב. זה סעיף שהוא קצת מורכב ואני מציע שכשנגיע אליו אז נפרט אותו.

<היו"ר ניסן סלומינסקי:>
אתה תסתדר עם ענת?

<גל פרויקט:>
קודם כל, אין לנו בעיה. אני רוצה להגיד לך, כבוד היושב-ראש, שגם היום ברגיל יש הרבה מקרים שאדם בין החיים והוא חייב, ויש לי עיקול בנק מכמה גורמים. זה עובד יפה כי יש פרי פסו - חלוקה. בזה שהוא מת או לא מת, זה לא משנה שום דבר בהתנהלות לעניין החלוקה בבנק. גם היום יכול להיות שרשות המים שמה עיקול, רשות המסים, רשות מקומית.

<היו"ר ניסן סלומינסקי:>
זה משנה מאוד כי כשהוא חי הוא יכול לבוא ולהגיד: מה אתם מבלבלים את המוח? אני כבר שילמתי לכם, ושכחתם. ענת אומרת: עשיתי איתכם הסדר. ברגע שהוא מת אין אף צד שיודע בכלל לענות. 

<גל פרויקט:>
בהנחה שהחוק חלוט, מספר נושים ששמים עיקול  על חשבון הבנק, יש סדר ביניהם. זה לא כל אחד עושה מה בראש שלו.  אז אין הבדל אם החוב חלוט  ויש חשבון בנק, בין אם האדם בין החיים או לא בין החיים, לעניין מה שאיגי הסביר של החלוקה. 
לנו יש רק הסתייגות שתיכף נעלה ונפרט אותה לעניין התנאי של תיקי ההוצאה לפועל שהוא לא נכון, לא ראוי ולא טוב. אבל נגיע לזה. 

<היו"ר ניסן סלומינסקי:>
עדי, בבקשה.

<עדי חן:>
תודה רבה. אדוני, אותנו מטרידה ההצעה. שוב, יש כאן פגיעה בזוכים במנות. אני אתן דוגמאות. הרבה פעמים בצוואות מי שיורש את חשבון הבנק שבו יש לפעמים 5,000 שקל זה אחד הזוכים. למה לפעול בניגוד ברורות להוראות החוק ופוגעים במנות, פוגעים ביורש מסוים על-פי ההצעה פה. למה להעדיף רשות ציבורית על פני החוב במכולת? רשות ציבורית צריכה לגבות 5,000 שקל ואיש המכולת הוא נושה ב-15,000 שקל? 

<איגי פז:>
ברגע שיש לנו שני חובות אז אנחנו לא בהליך. ברגע שיש לנו חוב לרשות המקומית וחוב למכולת, אז אנחנו אוטומטית יוצאים מהליך והולכים להליך הירושה הרגיל.

<עדי חן:>
אבל איך תדע? כי רק אם בעל המכולת הגיש הליך בהוצאה לפועל.

<איגי פז:>
שיגיש. אם הוא יושב במשך שנה פלוס ולא עושה שום דבר ולא פותח תיק, ואחרי זה אנחנו מפרסמים מודעה, ואם הוא יודע ומכיר אותו והוא לא בא, אז מה אני יכול לעשות?

<עדי חן:>
אבל על-פי ההצעה שלכם זה שישה חודשים.

<היו"ר ניסן סלומינסקי:>
לא, אנחנו כבר דיברנו שזה יהיה שנה כי גם הרבה פעמים רק הפרוצדורה לוקחת - - -. זה סיפור שכבר סידרנו.

<איגי פז:>
העלינו את זה וכבר הסכמנו להאריך את התקופה לשנה.

<היו"ר ניסן סלומינסקי:>
מיקי מאיגוד הבנקים, בבקשה. הבנקים מרוצים.
<מיקי טמיר:>
לא. אגב, מה שדיברו פה על החלוקה של פרי פסו, למשל, זה בסוף ייפול על הבנק שיצטרך לסדר את החלוקות והכול. יש פה עבודה נוספת לבנקים ולא צריך להמעיט בעניין הזה. אנחנו רוצים שהכול יהיה ברור ונהיר, אין לנו פה - - -

לכן, אני רוצה לחזור לסעיף שקראנו אותו כבר בפעם הקודמת ואולי עכשיו נתחיל רק ממה שפעם קודמת סיימנו. יש הגדרה של "חוב חלוט", וגם אדוני דיבר על זה בפעם הקודמת איך יודעים מה זה בדיוק, והכול. אנחנו ביקשנו שיתווסף לטקסט פה משפט שישנו בדברי ההסבר, אבל כמו שאנחנו יודעים דברי ההסבר הם לא ממש חלק מהחוק, ושיבהיר נקודה שגם הטרידה את אדוני שאומר: חובות המוריש הם החובות שהמוריש היה חייב ערב מותו, ולא התבטלו במותו. למשל, אותה דירה שלו שהוא היה חייב ארנונה עד למוות - זה צריך ליפול בחוק הזה. אבל אם אחר כך כמה חודשים, חובות שנוצרו אחרי הפטירה לא צריכים להיות בחוק הזה. אנחנו חושבים שחשוב שזה יובהר. זה רק עניין של הבהרה.
<גל פרויקט:>
למה? - - -

<מיקי טמיר:>
אגב, משרד המשפטים מסכים איתנו שבמהות זה צריך להיות פה. רק הם כתבו את זה בדברי ההסבר, ואנחנו מבקשים שזה יהיה כתוב בתוך הטקסט של ההגדרה.

<היו"ר ניסן סלומינסקי:>
אני גם שאלתי את זה בפעם הקודמת כי בדרך כלל אנחנו אומרים שמרגע שאדם מת הוא לא יכול כבר ליצור לו חובות כי הוא מת כבר. אבל זה לא בהכרח. צריכים לראות מה. נניח לדירה. אם הוא צריך לשלם ארנונה או ועד הבית והוא נפטר, ועדיין הדירה עוד לא הושכרה או שמטפלים - אז אני לא יודע. נדמה לי שיש איזשהו הליך שמודיעים לרשות, לעירייה, שאין אף אחד שגר בדירה, ואז הוא משלם נדמה לי - - -

<מיקי טמיר:>
זה מותנה בהודעה ממש. אם לא הודיעו ממשיך החוב לחול כרגיל. 
<היו"ר ניסן סלומינסקי:>
כן. בכל מקרה נוצר כאן חוב, ודאי שלוועד הבית. ועד הבית אומר: מישהו צריך לשלם. הרי צריך לנקות את הבית ולטפל. זאת אומרת, יש מציאות שכן יכול להיווצר חוב גם לאחר שהאיש מת. מה קורה לגבי החוב הזה?

<מיקי טמיר:>
זה חוב של העיזבון, לא של המוריש. זה לא חל על זה,  החוק הזה לא חל על זה. אנחנו כתבנו את זה כהערה, ואתה הסכמת איתי, איגי. אתה רק אמרת שזה מובן מאליו, ואנחנו חושבים שחשוב שזה ייכתב פה.

<איגי פז:>
לא, הפוך. אני לא יודע איך הבנת מה שהבנת ממה שכתבתי. אבל הכוונה היא שאנחנו מדברים על חוב חלוט, נקודה. לא משנה אם החוב הפך חלוט לפני פטירת המוריש או אחרי פטירת המוריש, זה לא משנה. עצם העובדה שהחוב הוא חוב חלוט שאף אחד לא הגיש עליו ערעור. כמו שאמרנו, כרגע הכסף נמצא מעוקל בבנק, ואנחנו לא חושבים, וגם העלינו את הנקודה הזו בעקבות הדיון גם אצלנו למשנה ליועץ המשפטי לממשלה, ושאלנו אותו: האם נכון לעשות את ההבחנה הזו בין חובות שהפכו חלוטים לפני  לבין חובות שהפכו אחרי. ההחלטה היתה, שוב, כפי שגם החלטנו עוד לפני הקריאה הראשונה, שלא נכון לעשות את ההבחנה אלא נכון שהתחולה תהיה על חובות חלוטים שנמצאים בבנק מעוקלים. בסופו של דבר, אנחנו רוצים כן לאפשר דרך לממש גם את החובות שהפכו חלוטים אחרי פטירת המוריש - זו הכוונה.

<מיקי טמיר:>
אני לא מדברת שהפכו חלוטים, אני מדברת שהם נוצרו, שהוא היה חייב.

<היו"ר ניסן סלומינסקי:>
מיקי, אנסה שוב להסביר. יש שני דברים: דבר אחד, חוב נוצר אחרי שהוא מת. כמו שאמרנו, למשל, הוא נפטר והדירה עדיין אמורה להמשיך לשלם ארנונה, ועד בית, וכו'.

<גל פרויקט:>
מים - על-פי דין יש צריכה מינימלית. גם אם לא תשתמש חודשיים בברז בבית, יש דינים מסוימים.

<היו"ר ניסן סלומינסקי:>
לא יודע. זה פריבילגיה. גם אם אין חשמל, בטח יש צריכה מינימלית - לא יודע. אולי של חדר המדרגות. בכל אופן, זה חוב שממשיך לגדול, להיווצר. 

יש מה שנקרא חוב חלוט שפנו על חוב שהוא חייב עוד חצי שנה לפני שהוא נפטר, פנו בחייו והפכו את זה לחוב חלוט. ויש מקרים שפנו אחרי שהוא נפטר ואת אותו חוב כשהוא עוד היה בחיים, הפכו לחלוט אחרי שהוא נפטר. אלו שני מצבים שונים. כרגע אני שואל מה קורה לגבי חוב שממשיך לצמוח אחרי שהוא מת.
<תמר קלהורה:>
צו ירושה, זה בדיוק הנקודה.

<היו"ר ניסן סלומינסקי:>
מהרגע שהוא מת, הכול עובר לחשבון היורשים? לא שלו כבר?

<תמר קלהורה:>
ברגע שאדם נפטר החוב הוא על העיזבון. העיזבון הוא לא אישיות משפטית. כדי שאפשר יהיה לממש את החוב ולגבות את החוב צריך צו ירושה. אבל עד שהחוב לא משולם, עד שהיורשים לא משלמים, החוב ממשיך להצטבר. צריך לזכור, העיקרון הכללי של הדין, אומר את זה חוק הירושה, אומרת את זה פקודת הנזיקין, אומר את זה סעיף 78 לחוק ההוצאה לפועל, פטירתו של אדם לא מאיינת את החוב. החוב קיים והחובות ממשיכים להיווצר.

<היו"ר ניסן סלומינסקי:>
עד לרגע שהאיש נפטר, החוב הוא חוב שלו כי הוא גר בדירה והוא צריך לשלם. האיש נפטר. מאותו רגע אפשר לבוא ולהגיד שכאילו הדירה הופכת לדירה של היורשים, וממילא החובות שנוצרים עכשיו בגין הדירה הם חובות של היורשים, לא של ה - - -
<תמר קלהורה:>
לא, החובות של העיזבון. עד שלא יוצא צו ירושה - - - 

<היו"ר ניסן סלומינסקי:>
לא, בלי קשר לעיזבון. הדירה עברה ליורשים. אני מנסה לצייר את זה כי הרי באופן ממשי לכשזה יקרה, זה יקרה מאותו רגע שהוא מת. זאת אומרת, מהרגע שיוציאו את הצו, אבל זה למעשה יחול רטרואקטיבית. מהרגע שהאיש מת עכשיו הדירה באיזושהי דרך שייכת ליורש האחד שישנו, נניח. הדירה ממשיכה לצבור חובות אבל זה כבר חובות של היורש, לא של המוריש. זה שני דברים נפרדים. זה סיפור נפרד. 

<תמר קלהורה:>
לא, עד שלא יוצא צו ירושה זה עדיין החוב של העיזבון.

<היו"ר ניסן סלומינסקי:>
כן, אבל צו הירושה ייצא רטרואקטיבית על הרגע שהוא נפטר. כמעט בטוח שכך זה יהיה.

<תמר קלהורה:>
קודם כל, מטבעו של עולם בוודאי שצו ירושה אחרי.

<היו"ר ניסן סלומינסקי:>
לכן, מאותו רגע החוב שנצבר על הדירה זה כבר שייך ליורש, לא למוריש.

<תמר קלהורה:>
שוב, עד שלא יוצא צו הירושה, החוב הוא חוב של העיזבון. 

<קריאה:>
עד החלוקה.

<תמר קלהורה:>
אפילו עד החלוקה, עוד יותר. לכן, הנקודה היא שעד שהיורש לא מממש את העיזבון ומשלם את החובות והחבויות המשפטיות אז החובות ממשיכים להצטבר  - זה הכלל. 

<היו"ר ניסן סלומינסקי:>
אנחנו כבר מתפלפלים. אבל נניח שהוא חייב לעיריית תל אביב עד רגע פטירתו 2,000 שקל. עד שנגמר כל הסיפור עברו עוד כמה חודשים והצטברו עוד 600 שקל. בא היורש ומשלם את ה-2,000 שקל בגין החוב של האבא, נקודה. ה-500 שקלים החדשים הם לא חוב של האבא כי האבא לא קיים.

<תמר קלהורה:>
זה כן, זה החוב של העיזבון.

<היו"ר ניסן סלומינסקי:>
לא, מה זה "של העיזבון"?

<מיקי טמיר:>
אדוני, אני מקריאה כרגע מדברי ההסבר של החוק שמשרד המשפטים כתב. איגי, בהקשר של ההגדרה כתוב בפסקה השנייה: "יצוין בהקשר זה כי חובות המוריש שאת החלוטים שבהם אפשר יהיה לגבות לפי ההליך המוצע, הם החובות שהמוריש היה חייב ערב מותו ולא התבטלו במותו - ראה סעיף 104(א)(3) לחוק הירושה.". 

<תמר קלהורה:>
זה לא חוב שהתבטל ערב מותו. 

<מיקי טמיר:>
אבל הוא לא קיים ערב מותו. מדובר שהיו קיימים בערב מותו. הוא לא התבטל, אבל היו קיימים בערב מותו. אתם כתבתם את זה.  הם לא היו חלוטים, על זה אין לי ויכוח איתו.

<איגי פז:>
ההפניה לסעיף 104(א)(3) - הדגש הוא שהחוב לא התבטל. חוב שהיה קודם, - - - מבטלת את החוב - - - 

<היו"ר ניסן סלומינסקי:>
לא מבטל.

<מיקי טמיר:>
היא לא מבטלת. אבל ה-500 שקל הנוספים, זה לא חל עליהם.

<גל פרויקט:>
כבוד היושב-ראש, למה זה מטריד את הבנקים חוץ מהוויכוח המשפטי? ממתי הבנקים מתערבים אם רשות המסים תוכל לגבות את החוב או לא? אני לא מבין מה זה עניינם איך מסדירים את החוב.  אני שואל כהערת אגב. משהו נראה לי פה מוזר.

<היו"ר ניסן סלומינסקי:>
לבנקים יש שאיפה לצדק וליושר, והם שואלים שאלות, כמו שלכם יש שאלות על נושאים אחרים. גם מישהו יוכל לשאול אתכם: מה עיריית תל אביב מתערבת בדבר הזה והזה? בסדר. 
רבותי, בואו נעשה סדר. שאלנו שתי שאלות ובואו ניתן להן תשובה ונתקדם כי אני רוצה להתקדם. אני לא יודע אם נסיים. אנחנו יכולים בדרך הפלפול לעסוק בסעיף אחד כמה שבועות ולא נצא. יש שתי שאלות: שאלה אחת שאנחנו דנים, ושאלה אחת שאז גם העלינו. שאלה אחת - מה קורה לחוב שמצטבר לאחר פטירתו. נתנו כאן דוגמה של הדירה שממשיכה לצבור חוב של ארנונה, ועד בית, ואולי מים וחשמל. מה קורה עם זה? דבר שני זה מה שעדי אמרה, וגם שאלנו את זה בפעם הקודמת, שמפה יוצא שנניח יש שלושה יורשים ומתחלקים: שליש, שליש, שליש. כל אחד מקבל נניח 5,000. החוב הוא 10,000. יבוא מי שזכאי - אני לא יודע אם זה ענת או ההוא - והוא יכול לקחת את כל ה-10,000 מיורש אחד. עדיין כל הירושה היתה 15,000, וכאן החוב הוא רק 10,000. הוא יכול לקחת מיורש אחד, והיורש יגיד: אני קיבלתי רק 5,000, מה אתם רוצים? אומרים לו: לא מעניין אותנו. אתה תלך ותסתדר עם החברים שלך. קח מכל אחד מהם 2,500 כדי שזה יתקזז.

<איגי פז:>
זה לא הסיטואציה. אנחנו עוד לפני חלוקת העיזבון. אנחנו בשלב שהכסף - - -

<היו"ר ניסן סלומינסקי:>
אני מדבר אחרי, זו היתה השאלה. אם זה נכון, כמו שגם אמרת קודם שאתם יכולים אחרי שהיתה החלוקה לפנות ליורש אחד ולקחת ממנו את כל החוב, ובתנאי שהחוב הוא פחות מסך כל הירושה, למרות שהוא הרבה יותר גדול מהחלק שלו, ואתם אומרים לו: אתה תשבור את הראש עם האחרים.

<איגי פז:>
זה דין הירושה הכללי. אנחנו לא נוגעים - - -

<היו"ר ניסן סלומינסקי:>
אתם אומרים שזה דין הירושה הכללי שלא קשור אלינו.

<איגי פז:>
נכון. 

<תמר קלהורה:>
אבל סעיף 128(א) אומר אכן שאם חולק העיזבון  בלי שהוזמנו הנושים ובלי שסולקו החובות שהיו ידועים בזמן החלוקה, אחראי כל יורש לחובות שלא סולקו כדי שוויו של כל העיזבון - זה הכלל. אולם, אם הוכיח שלא ידע על חוב פלוני בזמן החלוקה, יהיה אחראי לו רק כדי שוויו של מה שקיבל מן העיזבון. זאת אומרת, הדין הכללי מגן על יורש בסיטואציה הזו שהיא סיטואציה - - -

<היו"ר ניסן סלומינסקי:>
כן, אבל גם זה לא הוגן כי יורידו ממנו 5,000, כל מה שהוא קיבל. עכשיו נשאר עוד חוב של 5,000, וילכו, אם זה הבנק או הרשות,  ומכל אחד משני היורשים האחרים ייקחו 2,500.
<איגי פז:>
אפשר לדון בסעיף הזה, אנחנו לא נגענו פה.

<היו"ר ניסן סלומינסקי:
>
זה לא הוגן כי ממנו את אומרת שאפשר לקחת עד המקסימום, את חלקו,  את ה-5,000. אבל אם החוב היה 10,000 והירושה היתה נניח 15,000, הוא קיבל 5,000. לוקחים לו את כל ה-5,000. מהאחרים במקסימום ייקחו 2,500, 2,500. זאת אומרת, שהוא שילם 5,000 וכל אחד אחר קיבל 2,500. 
<תמר קלהורה:>
אני מניחה שבמקרה כזה נושה הולך ליורש שהוא מצליח לתפוס אותו.

<היו"ר ניסן סלומינסקי:>
האם זה הוגן?

<תמר קלהורה:>
מה שלא הוגן זה שהיורשים לא קיימו את חובתם ולא הודיעו לנושים, ואז הנושים צריכים לרדוף אחריהם. בסיטואציה כזו הנושה מצליח לתפוס איזשהו יורש שחמק מתשלום החובות.

<היו"ר ניסן סלומינסקי:>
לא חמק, הוא יותר חלש ואין לו יכולת להתנגד אולי, או שהוא יותר צדיק. 

<תמר קלהורה:>
לא יודעת, אולי הוא דווקא עורך דין עשיר וכולם יודעים איפה הוא נמצא וקל למצוא אותו. הנקודה היא שהסיטואציה הזו היא סיטואציה שבה היורשים חמקו מתשלום החובות, לא הודיעו לנושים בזמן. חילקו את הכסף - - - 

<היו"ר ניסן סלומינסקי:>
לא, אז מענישים אחד? צריכים להעניש את כולם, לגבות מכולם. אבל למה דווקא תופסים אחד שהוא הכי נוח או הכי קל? נניח ויש חוב לבנק הפועלים ולאחד היורשים יש חשבון רק בבנק הפועלים - ייקח משם.
<תמר קלהורה:>
זה לא החשבון של היורש, זה החשבון של המוריש. 

<היו"ר ניסן סלומינסקי:>
אבל הוא כבר זכה בזה, זה כבר שלו.

<תמר קלהורה:>
אבל סעיף 134(ב) אומר שיורש שסילק לנושה יותר מכפי שמוטל עליו בינו לבין היורשים האחרים, רשאי לדרוש מן האחרים החזרת היתרה.  שוב, אנחנו בסיטואציה הבסיסית שבה לא נהגו כמו שצריך. 

<היו"ר ניסן סלומינסקי:>
עדי, זה לא הוגן כי הם מטילים את זה עליו. אבל מאחר וזה לא קשור לחוק ואנחנו לא נכנסים עכשיו לכל חוק הירושה, אז נקפוץ על זה. 

<תמר קלהורה:>
זו הוראה שלא תוקנה - - - 

<עדי חן:>
איך אפשר לדבר שזה משהו נפרד וזה קשור לחוק הירושה כשאנחנו מדברים על סילוק חובות של המוריש? 

<תמר קלהורה:>
מכיוון שהסיטואציה שהוא דיבר עליה היא סיטואציה שלאחר סילוק - - -

<היו"ר ניסן סלומינסקי:>
כאן מדובר רק אם יש כסף בבנק והכסף הזה מוקפא, או יש עליו -  - -, אז זה סיפור קצת שונה. 

<תמר קלהורה:>
במענה לסוגיה שאנחנו דיברנו עליה, אנחנו מדברים על חוב שהוטל עליו כבר עיקול - לגבי החוב החלוט. אבל אם נוצר חוב חדש והוא לא שולם אז אני מניחה שהוטל עליו עיקול בנפרד.  זה התשובה למיקי שהחוב שמעוקל זה בהכרח החוב שנוצר עד נקודת זמן מסוימת.

<מיקי טמיר:>
לא כתוב פה שזה רק על עיקולים שהוטלו עד למועד הפטירה.

<תמר קלהורה:>
אולי צריך להבהיר את זה. אבל זה הגיונו של - - -

<קריאות:>
- - -

<היו"ר ניסן סלומינסקי:>
רבותי, כך לא שומעים אף אחד. 

הסברת, אמרת. את מסכימה עם מה שהיא אומרת, רק את אומרת שזה ברור ומובן אליו. 

<תמר קלהורה:>
החוק שלנו מדבר על חובות שהוטל עליהם עיקול. לכן, אם יש חוב חדש על הדירה שבכלל עוד לא הגיע להליכי גבייה אז אנחנו ממילא לא בחוק.

<מיקי טמיר:>
לא, נגיד שהוטל עיקול חדש.

<תמר קלהורה:>
אבל הוא יהיה עיקול נפרד.

<מיקי טמיר:>
נכון, אבל הוא עיקול על חובות שאחרי הפטירה - - -, אבל אתם כתבתם בהצעתהחוק - - -
<תמר קלהורה:>
אנחנו ניתן על זה את הדעת וניתן תשובה בדיון הבא.

<מיקי טמיר:>
אדוני, רציתי רק נקודה אחת להתלבטות שלך שהיתה קודם. לדעתי, הדבר הזה עם החובות לא קורה כי בשביל להוציא צווי ירושה  אנשים הולכים לעורכי דין. אני מניחה שעורכי דין אומרים ליורשים - - -

<גל פרויקט:>
ברוב המקרים הם לא הולכים לעורכי דין, זה לא נכון.
 <היו"ר ניסן סלומינסקי:>
בניסיון של הרבה מאיתנו,  אם  יש הסכמה, אם זה אחים שעובדים באהבה ובאחווה ואין להם שום בעיה, לא הולכים לעורכי דין ולא לכלום. אם החוב הוא נמוך עורך הדין ייקח יותר מכל החוב אז זה לא שווה בכלל. 

בבקשה בקצרה, עדי.

<עדי חן:>
תודה רבה, אדוני. לכן, החשיבות שלנו שהחוב הפך להיות חלוט בחייו של המוריש, ולא החוב שאפשר היה להשיג עליו. זה מאוד מאוד חשוב בעינינו כדי לאפשר לכם להתקדם. החוב צריך להיות חלוט בחייו של המוריש - - -, על זה אנחנו לא - - -
<איגי פז:>
פה אנחנו לא מסכימים עם הנקודה הזו. כבר העלינו את זה למשנה ליועץ המשפטי לממשלה וההכרעה היתה אחרת. אנחנו שקלנו את כל הדברים האלה והחלטנו, ראשית, שיש קושי פרקטי להבחין בין החובות האלה לחובות האלה. שנית, אין גם הצדקה להבחין בין החובות, וזה מה שיותר חשוב. בסופו של דבר, אנחנו מדברים על חוב חלוט, חוב שלא השיגו עליו.  אבל אנחנו מאפשרים גם בקשת התנגדות, ונדבר על זה. והדבר השלישי שהוא הכי חשוב, אנחנו מדברים על מצב של סטגנציה. גם אם ליורשים יש איזושהי השגה, החוב עדיין חוב חלוט. הוא עדיין מעוקל בחשבון הבנק.

<היו"ר ניסן סלומינסקי:>
כלומר, מבחינתך חוב חלוט לא חייב להיות דווקא בחייו של האיש, וגם לא חייב להיות רק על חוב שנצבר בחייו. נניח והוא נפטר והדירה ממשיכה לצבור. אחרי כמה חודשים החליטה העיריה להגיש בקשה להקפיא או לחלט את כספי האיש שנמצאים בחשבון שעדיין לא חולקו. זאת אומרת, הם גם הקפיאו  את זה או הפכו אותו לחלוט כמה חודשים אחרי שהאיש נפטר, ובתוך החוב נכנסו גם שלושה חודשים אחרי שהוא כבר מת. 

<איגי פז:>
הדגש הוא שמדובר על חוב של העיזבון.

<היו"ר ניסן סלומינסקי:>
אני שואל.  מבחינתכם, זו הכוונה.

<איגי פז:>
נכון. 

<מיקי טמיר:>
זה לא מה שכתוב בדברי ההסבר.

<היו"ר ניסן סלומינסקי:>
מיקי, עזבי רגע. 

גל, בבקשה.

<גל פרויקט:>
אני לא יושב פה כנציג רשות המסים, אבל אני חייב להגיד שזה נושא קצת יותר מורכב. כי אם אדם הוא עצמאי והוא נפטר במהלך שנה, מה לעשות שהגיבוש של חובו למס הכנסה הוא לא ביום פטירתו אלא הוא בסוף שנה. רואים מה ההכנסות, מה ההוצאות, ואז לכאורה נולד החבות - - -. ואז לפי הפטנט של הבנקים שהם מאוד רוצים שהכסף יישאר אצלם, לפי זה מס הכנסה שאני לא מייצג אותו, הוא בכלל לא יכול  לעשות שום דבר כי החבות נולדה בסוף שנה כשעשו הכנסות והוצאות בסוף שנה והוא נפטר באמצע שנה. אז בכלל אי-אפשר לעשות כלום. לכן, כל הרציונל שהם מציגים פה הוא לא מן העניין. ברגע שהחוב חלוט, וכל רשות היא זו שסוברנית להחליט לפי הדינים שלה, והיא זו שנושאת באחריות. אם רשות מקומית חושבת שהחוב חלוט, זו אחריות של ממונה הגבייה שהחליט שכך. ואם רשות האכיפה מחליטה, זו האחריות של הממונה שלהם שהחליט בכך. זה לא מעניינו של  הבנקים להתערב בכל רשות מה המבחנים שלה לחוב חלוט, עם כל הכבוד. 

<היו"ר ניסן סלומינסקי:>
בחוק ההפטר או במקומות כאלה מאפשרים לרשות המסים. לאחרים יש תקופת זמן. לרשות המסים מאפשרים זמן נוסף עד אחרי סוף השנה בגלל מה שאתה אומר לדברים האלה.

<גל פרויקט:>
לדוגמה. אז אי-אפשר לכתוב פה שזה היום שהיה חלוט ביום שהוא מת, זה לא נכון.

<היו"ר ניסן סלומינסקי:>
כן, אבל גם פה רשות המסים כשהיא עושה, היא עושה את החשבון בסוף שנה רק על התקופה עד שהוא מת.

<גל פרויקט:>
לא בהכרח. אם יש לו עסק והוא נפטר. בינתיים יש עדיין הוצאות בעסק, שכר דירה וכו'.  צריכים להביא אותם בחשבון.

<היו"ר ניסן סלומינסקי:>
יש הוצאות, ויש אולי רווחים. אבל השאלה אם זה לא  שליורשים כבר יהיו - - -. אחרי שיהיה צו, הכול יהיה רטרואקטיבית. לרשות המסים צריך לתת יותר זמן כדי להגיש את הדרישה שלה. אבל השאלה חוזרת גם לגביה.  יכול להיות שאנחנו אומרים שהיא תעשה את החשבון עד פטירתו של האיש. מפטירתו זה יהיה כבר ליורשים. מהרגע שיחליטו, אבל זה יהיה גם של היורשים, גם ההוצאות וגם ההכנסות של העסק. זה לא האיש, זה כבר לא שלו. לא יכול להיות שיש לו עסק שהוא מרוויח אחרי שהוא מת כי זה באופן אוטומטי הולך ליורשים. 

<גל פרויקט:>
לא נכון.

<היו"ר ניסן סלומינסקי:>
הולך ליורשים - נכון שזה ייקח זמן. אבל מהרגע שיהיה צו ירושה, הצו יחול מיום הפטירה. מאותו רגע זה חובות או רווחים של היורשים. מס הכנסה יפנה ליורשים ויגיד להם:  אתם חייבים, נניח, ממאי השנה לשלם כי זה כבר שלכם. 

<תמר קלהורה:>
לא, לא. זה לא עובד כך, הם לא משלמים את זה מהכיס שלהם. החוב הוא חוב של העיזבון, והוא  - - - מתוך העיזבון, לא מתוך הכסף של היורשים.

<היו"ר ניסן סלומינסקי:>
האיש נפטר במאי. כל החובות עד מאי, הכול צריך להיות רק מהעיזבון. עברו כמה חודשים ויצא צו ירושה. צו הירושה אומר שהעסק שייך, נניח, לשני אחים שנשארו החל ממאי. עכשיו ממאי יש גם חובות ויש גם מס הכנסה, והכול. אבל זה כבר על חל הבנים, זה לא חל על הנפטר. זה כבר לא. הם קיבלו את זה, זה שלהם מהעשירי במאי, נניח, והם צריכים לשלם את זה מעכשיו בלי קשר. 

<תמר קלהורה:>
אנחנו ננסה להבהיר את הנקודה. 

<איגי פז:>
ברגע שהדירה נרשמת על שם היורשים, אז כן - החוב הוא של היורשים. אבל כל עוד הדירה רשומה עוד על שם - - -

<היו"ר ניסן סלומינסקי:>
היא לא צריכה להירשם, לא להירשם. לוקח זמן עד שזה עובר לרשותם. 

<תמר קלהורה:>
אנחנו נעשה קצת מחקר משפטי על הנקודה הזו ונבהיר אותה. אני מציעה שנתקדם ונקרא.

<היו"ר ניסן סלומינסקי:>
בסדר. 

<ורד קירו-זילברמן:>
אנחנו התחלנו בדיון הקודם, ולפי הרישומים שלי סיימנו את סעיף ההגדרות.  אנחנו כרגע ב-125ב. אני רק רוצה לציין שבעקבות ההערות שעלו פה על-ידי יושב-ראש הוועדה בשבוע שעבר אתם התבקשתם גם לעשות עוד בחינה של הדברים. אנחנו לא הבאנו את זה כרגע בנוסח. אבל אני יודעת, איגי, שיש לכם הבהרות ותשובות נוספות, ואם תוכל להסביר אותם. 

<תמר קלהורה:>
תוך כדי שנקרא נתייחס לדברים.

<איגי פז:>
"העברת כספי עיזבון לרשות בהתאם לפנייה לגביית חוב
125ב.
על אף הוראות סעיף 104 כפי שהוחל בסעיף 124, קיבל תאגיד בנקאי, מרשות, פנייה לגביית חוב כאמור בסעיף 125ג, יעביר לרשות בהתאם לפנייה סכום שלא יעלה על 20,000 שקלים חדשים, מכספי העיזבון המוחזקים בידיו, הכול בהתאם להוראות סימן זה."
<תמר קלהורה:>
סעיף 104 הוא הסעיף של חוק הירושה שמדבר על סדר הקדימויות של העיזבון. "כפי שהוחל בסעיף 124" - זה אומר שאותה חובה שחלה על מנהל עיזבון לשלם לפי סדר עדיפויות, חלה גם על היורשים. זה כל מה שדיברנו עליו קודם, שכמו שמנהל עיזבון חייב לשלם קודם את הוצאות הקבורה ואחר כך לנושים, ואחר כך מזונות, ורק בסוף את הירושה, גם היורשים שאין מנהל עיזבון, גם הם קודם כל צריכים לדאוג לקבורה, אחר כך לשלם לנושים, אחר כך כתובה אם יש, אחר כך מזונות מעיזבון, ורק בסוף בסוף בסוף הם בעצמם מקבלים את הכסף. הסעיף הזה הוא הסעיף הנורמטיבי שאומר את הליבה של הצעת החוק. הבנק מקבל מרשות פנייה לגבות את החוב כפי שהגדרנו אותה, הבנק צריך להעביר את הכסף.

<היו"ר ניסן סלומינסקי:>
כל זה מדובר עד 20,000 שקל, כל החוק הזה הוא רק עד 20,000 שקל.

<תמר קלהורה:>
עד 20,000 שקל. אחר כך הסעיף הבא הוא זה שאומר איך בכלל מגיעים למצב שבו הבנק מקבל פנייה כזו. זאת אומרת, מה הרשות צריכה לעשות כדי שהיא תהיה רשאית בכלל לפנות לבנק כדי שהוא יעביר את הכסף. זה הסעיף הנורמטיבי שלנו.
<היו"ר ניסן סלומינסקי:>
אני רוצה לחדד שוב את מה שאמרנו כל הזמן. מה הרווח של כל החוק הזה? שבחוב עד 20,000 לא צריכים למנות מישהו, ואפשר גם בדרך ישירה יותר - זה כל העניין.

<איגי פז:>
בהתקיים התנאים שבסעיף 125ג שנקריא עכשיו.

<היו"ר ניסן סלומינסקי:>
בסדר.

<איגי פז:>
"פנייה לגביית חוב 125ג.
(א) הוטל עיקול לפי סעיף 7א לפקודת המסים (גביה) הממונה על הגבייה ברשות רשאי לפנות לתאגיד בנקאי, לשם גביית חוב חלוט של המוריש מכספי העיזבון (בסימן זה – פנייה לגביית חוב), אם מתקיימים כל אלה:
(1) הממונה על הגבייה בדק ומצא כי מתקיימים כל אלה:..."
פה כתוב: (א)  חלפה חצי שנה לפחות מיום פטירת המוריש;"  ואנחנו כבר הסכמנו להאריך את התקופה לשנה. אז חלפה שנה לפחות מיום פטירת המוריש.

   
"(ב) סך כל החובות החלוטים של המוריש לאותה רשות אינו עולה על 20,000 שקלים חדשים או על סכום אחר שקבע שר המשפטים בצו; לעניין זה יובאו בחשבון כל הסכומים שסולקו לפי פרק זה גם אם סולקו בסכומים שונים, וגם אם סולקו בזמנים שונים"
<גל פרויקט:>
אנחנו מתנגדים לעניין הזה.

<היו"ר ניסן סלומינסקי:>
נדמה לי שאמרתם שתורידו את זה. כי "או על סכום אחר שקבע שר המשפטים בצו", אז מה אנחנו עושים פה בכלל?  כלומר, אנחנו מדברים על 20,000. מה אתם רוצים להרוויח בזה? שלא יצטרכו חוק אלא מספיק צו? להעלות את הסכום. כי אם הוא יכול לשנות את הסכום אם אפילו לא צריך בכלל אישור ועדה אז בשביל מה? האם אנחנו עושים צחוק מעצמנו? בשביל מה אנחנו דנים? אנחנו נקבע את זה, מחר הוא יכפה  על 30,000, 50,000. מה עשיתי? בשביל מה בזבזנו את הזמן?

<איגי פז:>
אנחנו עושים שלא נצטרך שלוש קריאות.
<היו"ר ניסן סלומינסקי:>
אז זה שאלתי. אם זה מה שאתם רוצים לחסוך אז צריך להיות אישור ועדה. לפחות שהצו הזה יובא לאישור ועדה אם הוא רוצה.

<איגי פז:>
בסדר. 

<מיקי טמיר:>
אם באמת הכוונה היא שזה לא יכול להיות מעל 20,000 אז צריכים לתקן את זה גם ב-125ב.

<איגי פז:>
נכון, זה הערה ניסוחית. זה לא בנוסח הזה אבל הכנסנו כבר את הסכום המקסימלי להגדרה. אנחנו נכניס את הסכום המקסימלי להגדרה ושם נקבע את הסכום.

<תמר קלהורה:>
אנחנו נעשה הגדרה של הסכום, ואז בנוסח יופיע - - -, כן, בסדר גמור.

<גל פרויקט:>
יש לנו הערה, ברשותך, בסעיף הזה.

<היו"ר ניסן סלומינסקי:>
נגמור רק את זה ואז אתן לכם כי יכול להיות שההערה שלכם באה לידי ביטוי - תיכף. תקרא את (ג).

<איגי פז:>

"(ג)   אין בקשה תלויה ועומדת לצו ירושה או צו קיום צוואה לגבי העיזבון;

 (ד) לא ניתן לגבי העיזבון צו ירושה או צו קיום צוואה, לפי העניין, ואם ניתן צו כאמור - חלפה שנה מיום מתן הצו והיורשים לא פעלו לסילוק החובות;

(ה) הרשם לענייני ירושה לא מינה מנהל עיזבון, ולא הוגשה לרשם בקשה למינוי מנהל עיזבון;

(ו) לא ניתן לגבי המוריש צו כינוס כאמור בסעיף 6 לפקודת פשיטת הרגל או צו ניהול עיזבון בפשיטת רגל כאמור בסעיף 202 לפקודה האמורה;

(ז) אין תיק הוצאה לפועל שתלוי ועומד נגד העיזבון לטובת זוכה שאינו הרשות;"
<היו"ר ניסן סלומינסקי:>
את זה אני מבין, אני רק אומר שמי שמגיש את הבקשה לקבל את הכסף לא צריך לעשות בדיקה או משהו? הוא לא מחויב לעשות את הבדיקה? הוא רק צריך לוודא שאין תיק בהוצאה לפועל, אבל הוא לא צריך לעשות בדיקה אם יש בעלי חוב נוספים.

<איגי פז:>
הוא צריך לפרסם מודעה.
<היו"ר ניסן סלומינסקי:>
הוא צריך לפרסם את ההודעה? זה שרוצה להוציא?

<איגי פז:>
כן, הודעה פלוס מסירה אישית ליורשים הידועים לו. 

<תמר קלהורה:>
זה סעיף 125ד רבתי שעוד לא הגענו.

<היו"ר ניסן סלומינסקי:>
כמה עולה פרסום הודעה היום?

<גל פרויקט:>
יש לנו הערות שנגיע לזה כי בסוף יוצא שזה עולה לנו יותר.

<היו"ר ניסן סלומינסקי:>
זה מה שאני אומר, יעלה לכם יותר -  תלוי באיזה עיתון. אתם בתל אביב בטח מפרסמים בעיתון הארץ ושם זה יקר מאוד.

<גל פרויקט:>
יש לנו חלופה פרקטית יותר. כשנגיע לשם נדבר על זה. יש לנו הערות לפה, זה חשוב מאוד. 

<היו"ר ניסן סלומינסקי:>
בואו נקרא עד ב. 

<איגי פז:>
אני ממשיך לקרוא מפסקה (2).



"(2) לא ידוע לממונה על הגבייה על כך שהתמנה מנהל עיזבון בידי בית משפט, על כך שתלויה ועומדת נגד העיזבון, בבית משפט, בקשה למינוי מנהל עיזבון או בקשה לניהול עיזבון בפשיטת רגל לפי פקודת פשיטת הרגל, או על כך שתלויה ועומדת נגד המוריש בבית משפט בקשת פשיטת רגל לפי אותה פקודה;



(3) חלף המועד להגשת התנגדות כאמור בסעיף 125ה ולא הוגשה התנגדות;



(4) היועץ המשפטי של הרשות אישר בכתב כי מתקיימים התנאים שבפסקאות (1) עד (3) ובסעיף קטן (ב).

(ב) הממונה על הגבייה יבדוק את התקיימות התנאים שבפסקאות משנה (ג) עד (ז) של סעיף קטן (א)(1) שבוע לפני הפנייה לתאגיד הבנקאי, לכל המוקדם.

(ג) הממונה על הגבייה רשאי לבקש ממנהל מערכת ההוצאה לפועל או מי שהוא הסמיכו לשם כך, מידע לשם בדיקת התקיימות התנאי שבפסקת משנה (ז) של סעיף קטן (א)(1), ובלבד שלא יבקש את המידע כאמור אלא לאחר שמצא שמתקיימים התנאים שבפסקאות משנה (א) עד (ו) של אותו סעיף קטן; ביקש הממונה על הגבייה מידע כאמור, יעביר לו מנהל לשכת ההוצאה לפועל..." - זה צריך להיות פה מנהל מערכת ההוצאה לפועל  - " ... את המידע; הממונה על הגבייה רשאי לעשות שימוש במידע שקיבל מרשם ההוצאה לפועל לפי הוראות סעיף קטן זה לשם בדיקת התקיימות התנאי שבסעיף קטן (א)(1)(ז), ולמטרה זו בלבד." 

גם פה זה מנהל מערכת ההוצאה לפועל.
"(ד) לצורך בדיקת התקיימות התנאים שבפסקאות משנה (ג) עד (ה) של סעיף קטן (א)(1), יעיין הממונה על הגבייה במרשם הארצי כמשמעותו בסעיף 73ד."
הערת סוגריים: היום כל המידע הזה הנמצא באינטרנט  וכל אחד יכול להיכנס, להסתכל ולראות ולקבל את המידע הזה. לגבי דברים שאי אפשר לקבל בבדיקה פשוטה אצל רשם הירושה - שם החלנו חובה להצהיר שהוא לא יודע, למשל, שבית משפט מינה מנהל עיזבון. זה בדיוק הסעיף שקראנו קודם.
"(ה) שר המשפטים רשאי לקבוע הוראות לעניין הדרך שבה תתבצע הפנייה לגביית חוב, בידי רשות, לפי הוראות סימן זה."

<היו"ר ניסן סלומינסקי:>
כן, בבקשה.

<מירה סלומון:>
קודם כל, בסעיף קטן (א) ההפניה לסעיף 7א רבתי לא ברורה לנו. אנחנו סבורים שזה אמור להיות הפנייה לסעיף 7 לפקודת המסים (גבייה) שעוסק בהטלת העיקול ולא במימוש שלו. 
<גל פרויקט:>
תלוי איפה את שמה את הפסיק במשפט. אם זה הוטל עיקול, פסיק, ועכשיו: לפי סעיף 7א לפקודת המסים (גביה) הממונה על הגבייה ברשות רשאי לפנות - זה בסדר. אם הפסיק לא - - -

<איגי פז:>
סעיף 7א הוא סעיף ספציפי שמדבר על עיקול של נכס שנמצא בידי צד שלישי שזו הסיטואציה שאנחנו נמצאים בה עכשיו.

<מירה סלומון:>
מה ההבדל בינו לבין 7ב ו-7ג? 

<איגי פז:>
אני חושב שההערה היא ניסוחית.

<מירה סלומון:>
לא, היא לא הערה ניסוחית בכלל.

<תמר קלהורה:>
זה לא הערה ניסוחית. סעיף 7א רבתי לפקודת המסים (גבייה): הומצא לצד השלישי צו עיקול על נכס של הסרבן, יגיש לפקיד הגבייה תוך עשרה ימים מיום ההמצאה הודעה בדבר הימצאו של הנכס בידו. ואם לא היה בידו, כולו או מקצתו בידיו, יפרש זאת בהודעתו.  זאת אומרת, ההבנה שלנו היתה שהרשות תפנה לבנק שנתן לה הודעה כזו. 

<גל פרויקט:>
את מדברת על המימוש. 

<תמר קלהורה:>
כי אנחנו בהליך של מימוש. אנחנו כבר אחרי השלב הראשון. למעשה, אנחנו בהליך של מימוש.

<גל פרויקט:>
במימוש - סבבה. רק צריך להיות: הוטל עיקול, פסיק. כי העיקול - לא מטילים אותו לפי 7א. מירה אומרת שאת העיקול אתה לא מטיל לפי 7א, את העיקול אתה מטיל לפי סעיף 7. אז הוטל עיקול, פסיק.  עכשיו את יכולה לכתוב שלפי סעיף 7 לפקודת המסים (גבייה) הממונה על הגבייה ברשות רשאי לפנות לבקש את הכסף. 

<תמר קלהורה:>
לא, לא. שוב, אתם מטילים עיקול אלקטרוני לפי סעיף 7 שהולכים לכל הבנקים וכו'. עכשיו סעיף 7א מדבר כבר על מצב שבו רק הבנק שיש אצלו כסף. אנחנו רוצים להיות לא במצב, בנקודת הזמן אחרי שהטלתם את העיקול. מבחינת ציר הגבייה, הציר של פקודת המסים (גבייה), אנחנו רוצים להיות במצב שבו כבר קיבלתם מידע מהבנקים.

<גל פרויקט:>
לא, את העיקול מטילים לפני זה - לא להתבלבל. אחרי שהטלנו את העיקול הזה אנחנו עושים את התהליך הזה, לא להיפך.

<תמר קלהורה:>
בוודאי אחרי שהטלתם את העיקול.

<איגי פז:>
אולי נשנה את זה ל: נמסרה הודעה על-ידי תאגיד בנקאי על הימצאו של נכס  לפי סעיף 7א. נשנה את הרישא.

<גל פרויקט:>
אז תשנה. זה לא: הוטל עיקול, זה: נמסרה הודעה.

<תמר קלהורה:>
נמסרה הודעה או מסר - - - 

<גל פרויקט:>
- - - בסדר, אוקי.

<מירה סלומון:>
בפסקה 1(ב) הסיפה: "לעניין זה יובאו בחשבון כל הסכומים שסולקו לפי פרק זה גם אם חולקו בזמנים שונים" - אנחנו לא הבנו מה המשמעות של זה. 
<איגי פז:>
נסביר למה הכוונה. הכוונה היא שאם יש רשות מקומית שהיה לה חוב של 15,000 והיא עשתה את כל ההליך החלופי, מימשה את החוב של ה-15,000, אחרי זה היא סיימה לממש את התהליך, ואחרי זה התממש לה עוד חוב שהוא הפך פתאום חלוט של עוד 15,000. אנחנו לא רוצים שהיא תפנה על 15,000 ועל עוד 15,000 אלף ועל עוד 15,000. אנחנו רוצים שסך כל החובות החלוטים שלה בכל ציר הזמן לאורך כל התקופה לא יעלה על 20,000 שקלים.

<היו"ר ניסן סלומינסקי:>
מה זה "כל התקופה"?

<איגי פז:>
"כל התקופה" - זאת אומרת, גם אם היא מימשה בעבר, כבר השתמשה בהליך החלופי על חוב של 15,000, היא לא תוכל לגבות עוד פעם בהליך חלופי נוסף עוד חוב של 15,000. 

<היו"ר ניסן סלומינסקי:>
כל זה  מדובר כבר אחרי שהאיש מת?

<איגי פז:>
כן. 

<היו"ר ניסן סלומינסקי:>
והחוב הוא עד 20,000. איך אתה יכול לעשות 15,000 ועוד 15,000?

<איגי פז:>
אם החוב התממש במועד מאוחר יותר. 

<היו"ר ניסן סלומינסקי:>
הרי מדובר כאן עד 20,000. 15,000 זה סכום אחד. אם תוריד את ה-15,000, יישאר לך רק 5,000. במקסימום הוא יכול לעשות עוד על 5,000, לא מעבר לזה. 

<איגי פז:>
זו הכוונה. הכוונה היא שגם אם ברגע נתון החוב הוא פחות מ-20,000, אבל כשמסתכלים על החובות שכבר סולקו בעבר אנחנו עולים יותר מ-20,000 אז אנחנו אומרים - - -

<היו"ר ניסן סלומינסקי:>
מה זה "סולקו בעבר"? 

<איגי פז:>
סולקו לפי ההליך החלופי. 

<היו"ר ניסן סלומינסקי:>
לא, רגע.

<גל פרויקט:>
איגי, הניסוח הזה יביא אותנו לבתי משפט כי הפרשנות של מה זה - - -, שאם הוא שילם בעבר, לפני שהוא מת, זה נכלל. צריך לנסח את זה אחרת.

<איגי פז:>
 כתוב: "סולקו לפי פרק זה". 

<היו"ר ניסן סלומינסקי:>
רבותיי, ודאי שיש כאן איזה אבסורד. אנחנו מדברים שהאיש מת ויש בחשבון עיקול על 20,000. אם הם הגישו על 15,000 - זה בסדר. זה בתוך ה-20,000. בהנחה שהם יקבלו, יישארו 5,000 עדיין מעוקלים.  אם הם או מישהו אחר יגיש על 5,000 - זה בסדר. אם הוא יגיש על 15,000 איזה הווא אמינא יש?  על מה יחולו על ה-10,000 נוספים?

<תמר קלהורה:>
לא. אנחנו מדברים על מצב שבו החוב והעיקול היו 15,000. אחר כך נוצר שוב עוד חוב שוב של 15,000. הרשות יכולה להגיד: תנו לי להשתמש בהליך החלופי כי החוב החדש שלי הוא רק 15,000. אנחנו רוצים להגיד לה: לא. את כבר מימשת - זו הכוונה. אם הבעיה היא בעיה של נוסח אז - - -. הכוונה היא שהיא לא יכולה לממש בהליך הזה את ה-15,000 הנוספים. 
<היו"ר ניסן סלומינסקי:>
לא, בוודאי שלא. אחרת זה יהיה כמו בדיווחים שהבנק צריך לדווח מעל 10,000 שקל, ומפקידים שם 9,900, ואחר כך עוד פעם 9,900, ואחר כך עוד פעם 9,000 - -

<איגי פז:>
זה מה שרצינו למנוע.

<היו"ר ניסן סלומינסקי:>
- - אבל פה זה לא יכול להיות כי אם קבענו 20,000 אז זה 20,000, נקודה. אתה לא יכול כל פעם להגדיל את זה. אתה יכול להגדיל אבל זה לא החוק הזה. תמנה אז מישהו שיטפל.

<איגי פז:>
אנחנו רצינו למנוע את הפרשנות הזו אפילו שאפשר, שתבוא רשות ותגיד: רגע, אז היה לי חוב חלוט של 15,000. עכשיו אין לי, החוב הזה הוא כבר לא חוב כי הוא כבר סולק. עכשיו כרגע יש גם חוב של 15,000. רצינו למנוע את הפרשנות של ההווא אמינא. 

<היו"ר ניסן סלומינסקי:>
זה לא צריך להיות אותה רשות, זה יכול להיות רשויות נוספות. אנחנו מדברים פה שהסך הכול הכולל זה עיקול של 20,000. לא חשוב לי אם - - -

<תמר קלהורה:>
לא. יכולים להיות לו עשרה עיקולים - כל אחד של 10,000 שקל - ויהיו לו 200,000 שקל מעוקלים. אבל אם בחשבון יש רק 10,000 שקל אז זה מה שיקבלו כל הנושים.

<היו"ר ניסן סלומינסקי:>
רגע, לא. הרי נניח ויש הרבה שמעקלים ויש לו חשבון של מיליון שקל. כל אחד עיקל 18,000 שקל וזה הגיע בסוף למיליון שקל. החוק הזה לא מדבר על זה. את מדברת על כל אדם בנפרד או בסך הכול הכללי?  הרי אומרים שמאחר וסך הכול זה 20,000 אז לא שווה בשביל זה למנות מישהו שיטפל. אבל אם בסך הכול כולל יש לו חשבון של מיליון ועיקלו לו מיליון, רק שכל נושה עיקל 15,000. אני לא חושב שאנחנו מתכוונים להגיד שפה לא צריכים למנות מישהו שיטפל בזה וכו' כי פה מדובר  על מיליון שקל בסך הכול. מישהו צריך להסתכל כאן.

<תמר קלהורה:>
אבל אין מי שיסתכל, זו בדיוק הנקודה. כל נושה רואה את החוב שלו.

<היו"ר ניסן סלומינסקי:>
לא משנה, אבל אנחנו מדברים כאן - - -

<מירה סלומון:>
אדוני, אבל 125ז רבתי מדבר על מצב של פניות נוספות לגביות חוב ואומר גם אם יש מספר גובים במשותף, סך כל החובות שיסולק  לפי סימן זה לא יעלה על 60,000 שקלים חדשים.
<היו"ר ניסן סלומינסקי:>
אוקיי, 60.

<מירה סלומון:>
  אני ביקשתי להשיב לאדוני, רק אדוני לא - - -

<היו"ר ניסן סלומינסקי:>
לא, אני ההיפך. 

<תמר קלהורה:>
קודם כל, צריך להבין את הסיטואציה הבסיסית. הסיטואציה הבסיסית היא שכל נושה רואה את החוב שלו וכל נושה עושה את החשבון שלו. לכן, הסיטואציה שדיברנו עליה היא שלכל נושה בנפרד לא משתלם לפעול למינוי מנהל עיזבון כי הוא רואה רק את החוב שלו והוא קטן, ולכן הוא לא יפעל. זה מה שנקרא בעיית פעולת המשותפת - שלכל אחד אין אינטרס לפעול  והוא אומר שהאחרים יפעלו. אבל הבעיה היא שגם אצל האחרים החובות קטנים. הרי אם היה מישהו שהיה לו חוב של חצי מיליון שקל הוא היה כבר פועל, ואז כבר היו הליכי ירושה וכולם כבר היו יכולים להצטרף. אבל אנחנו לא שם.
<היו"ר ניסן סלומינסקי:>
אם יש חובות בסך של מיליון, זה לא סביר שאת כל זה נחלק בלי - - -

<תמר קלהורה:>
ודאי שלא. לכן,  באמת ההוראה בסוף שאומרת שמקסימום אפשר לגבות ב-60,000 אם מדובר בכמה רשויות, אבל הסיפה הזו אומרת - - -

<היו"ר ניסן סלומינסקי:>
אתם רוצים להגיד שרשות אחת לא יכולה לעבור את ה-20,000.

<קריאה:>
נכון.

<תמר קלהורה:>
ראשית, אנחנו לא רוצים לאפשר לה לחלק חוב גדול למנות.  כי אנחנו אומרים שאם יש לה חוב גדול, היא צריכה ללכת לחוק הירושה ולפעול ולא לבוא לפה. שנית, אנחנו גם רוצים שאם מצטברים חובות של האדם אז  שגם כן היא תכנס בעצמה את כל החובות שלו ותלך לפי חוק הירושה.

<היו"ר ניסן סלומינסקי:>
נניח והוא חייב לעיריית רמת גן ולעיריית תל אביב, ולכל אחת הוא חייב הוא 18,000. אנחנו מחברים אותם יחד ואומרים שזה המרכז לשלטון המקומי שהוא שולח לכאן נציגה אחת שהיא מרכזת את כולם, חוץ מעיריית תל אביב שהוא קבוע אצלנו כבר - - 

<מירה סלומון:>
לא, אדוני. אנחנו לא - - -

<היו"ר ניסן סלומינסקי:>
אני יודע שלא.

- - או שאני אומר שכל רשות היא עצמאית. כנ"ל לגבי רשויות של המדינה. יש את רשות המסים, יש את ענת וכל אלה. כל רשות היא עצמאית למרות שכולן תחת קורת גג אחת של מדינה כשאני יכול להגיד למדינה: אם אתם דרך כל גוף אחר מגיעים סך הכול לתביעות של 50,000, קחו כבר מנהל עיזבון. 

<תמר קלהורה:>
קודם כל, באמת כל אחת היא רשות נפרדת והיא אישיות משפטית נפרדת. אבל באמת סעיף 125ז עדיין לא הגענו אליו מסדיר את הטיפול מבחינת הבנק מה קורה כשהבנק מקבל דרישות מכמה רשויות.

<היו"ר ניסן סלומינסקי:>
לא. מה שאני שאלתי כאן, כל רשות היא עצמאית למרות שיש להן קורת גג אחת? להם יש קורת גג אחת - המדינה. 

<תמר קלהורה:>
המדינה היא מדינה, אין שתי מדינות.

<היו"ר ניסן סלומינסקי:>
נעזוב לרגע אותם. אבל רשות המסים יכולה. רשות המסים, הם, אלה, לכל אלה אני אומר: אתם לא מגיעים ל-60. אני מחבר אתכם ביחד ואם אתם עברתם את ה-20, אתם תיקחו מנהל עיזבון. לא ככה?

<תמר קלהורה:>
לא. עיריית רמת גן היא בנפרד.

<היו"ר ניסן סלומינסקי:>
עזבי רגע את העיריות, אני דיברתי בממשלה. כל אחד יכול?

<ענת הר אבן:>
אם בסוף המרכז לגביית קנסות יגבה את הכול אז נעלה את הסכום של ה-20,000.

<קריאה:>
סבבה, אני בעד.

<תמר קלהורה:>
הם כולם היו מאוד רוצים שהמרכז לגביית קנסות יגבה גם עבורם.

<היו"ר ניסן סלומינסקי:>
ההיפך, אנחנו רוצים. זה לא ככה. עיריית תל אביב עושה את זה עצמאית, זה בסדר. עיריות אחרות שלוקחות מתווך באמצע, שם זה סיפור. כבר דיברנו על זה. יום אחד המסים (גבייה) ייעלם. היום מנצלים את המסים (גבייה) 150 גופים שונים, נדמה לי. 

<קריאה:>
לא.

<היו"ר ניסן סלומינסקי:>
אל תגידו לי "לא".  אם אני זוכר טוב, 150. היה פעם 105, וזה גדל, כשבעיקרון זה נועד רק לרשות אחת. בהתחלה דיברו רק על רשות המסים, אבל כל פעם זה גדל. זה גם מד"א היום וגם זה וגם זה, וכולם גדלים. צריכים יהיו בסוף לעשות סדר שם במסים (גבייה), ויום אחד נעשה את זה. 

<תמר קלהורה:>
הנקודה - כאמור, אם המטרה של הסיפא של הסעיף היא להבהיר שאם כבר נעשה שימוש - - -

<היו"ר ניסן סלומינסקי:>
מאחר והסברנו את זה אז אתם תנסחו את זה בצורה כזו יחד עם ורד שיהיה ברור מה שהתכוונו.

<תמר קלהורה:>
בסדר.

<מירה סלומון:>
רק אם אפשר, לא סיימנו את ההערות לסעיף - - - 

<היו"ר ניסן סלומינסקי:>
אני יודע, אבל נשמע אותם רגע. 

<יוסף פולסקי:>
יוסף פולסקי, המוסד לביטוח לאומי. אני אעיר הערה שאנחנו עוד לא בחוק הזה כרגע, אנחנו נבקש להצטרף אליו - זו הערה מקדימה. 

רק הערת מהות ונוסח לגבי הסעיף הספציפי.  הערת הנוסח שיהיה כתוב, אני מבין שזה מובהר: שכל הסכומים שסולקו לפי פרק זה לאותה רשות. זאת אומרת, לא כל הסכומים ש - - -

<היו"ר ניסן סלומינסקי:>
כן, זה אמרנו עכשיו. זה הבהרנו.
<יוסף פולסקי:>
והערת מהות - היתה פה מין הסכמה שגם אם הרשות השתמשה בחלק מהרף המקסימלי ונוצר חוב חדש, היא לא תוכל לפעול לגביית החוב החדש.

<היו"ר ניסן סלומינסקי:>
לא, היא תוכל להשלים עד ה-20.

<יוסף פולסקי:>
להשלים, נכון. אבל אם היא לא תוכל לפעול, אם החוב החדש שנוצר הוא פחות מהתקרה היא לא תוכל לעשות את זה. נראה לי שיש פה הסכמה. אני רק רוצה אולי לשקול את זה  כי הרציונל של כל הצעת החוק מדבר על זה שמתחת לתקרה המקסימלית זה לא כדאי לרשויות. אז אם באותה עת היה באמת כמה חובות לרשות אז מן הראוי שהרשות תפעל במרוכז ותפנה בדרך המלך למנהל עיזבון. אבל אם באותה עת יש לרשות חוב נמוך יותר שאנחנו יוצאים מנקודת הנחה שזה לא - - -

<היו"ר ניסן סלומינסקי:>
אתה בטח כל אומר: "ואל תביאני לידי ניסיון ולא ידי ביזיון". הניסיון שאתה אומר שיכול להיות שכרגע החוב שהם יודעים הוא 18, ואחר כך צמח משהו חדש. אבל יש גם אפשרות אחרת - שהחוב הוא 30 והם חילקו אותו לשניים, ואז זה נביא אותם לידי ביזיון. למה לנו להכניס - - -? לא לתת אופציה למדרון חלקלק אפילו. לך תבדוק. מי יבדוק אם באותו זמן היה 30,000 והם חילקו לשניים או זהו? תצטרך עכשיו לקחת מישהו מיוחד שיעשה. כבר יותר פשוט לקחת מנהל עיזבון. עזוב, לא שווה את זה. 

מירה, בבקשה.

<מירה סלומון:>
תודה, אדוני. פסקה (ג) באותו סעיף קטן (א)(1): "אין בקשה תלויה ועומדת לצו ירושה או צו קיום צוואה" - אנחנו לא מבינים למה צריך את זה. אנחנו מתנגדים. בקשות תלויות ועומדות יכולות לארוך תקופות ממושכות ביותר. כל עוד אין צו ירושה או צו קיום צוואה אנחנו לא רואים סיבה שזה שקיימת בקשה תלויה ועומדת צריכה למנוע את היכולת לפעול לפי הסעיף הזה. 

<תמר קלהורה:>
התשובה היא שאם יש הליך ירושה אז תלכו להליך הירושה. תגישו התנגדות לרשם שיעביר את זה לבית משפט - - -

<גל פרויקט:>
אני לא יכול להגיש התנגדות לרשם, אין לי שום עילה. 

<איגי פז:>
הרעיון הוא שברגע שאנחנו רואים שיש כבר הליך שהוא בדרך ל-, הרשם הולך  להוציא צו ירושה, יכול להיות שייקח לו חודש, חודשיים, ויכול להיות שזה ייקח לו חצי שנה, שנה.  אלה המקרים של החריג. אנחנו חושבים שנכון במקרה כזה כן לחכות ולהמתין שייצא ירושה, ואז זה יאפשר ליורשים לסלק את החוב בעצמם. אנחנו לא חושבים שהחוק הזה שהוא הליך חלופי - הוא לא דרך המלך, דרך המלך היא להגיש בקשה למינוי מנהל עיזבון - הליך החלופי הזה, אנחנו חושבים שצריכים לשמור אותו אך ורק למקרים שבהם באמת אנחנו רואים שהיורשים לא פועלים. אבל ברגע שהיורשים כבר פועלים, הגישו בקשה לצו ירושה, אז תואיל הרשות ותמתין את התקופה, את הכמה חודשים האלה שזה ייקח. אוריה שילוני  מרשם הירושה תוכל להרחיב, אם צריך, לגבי משך הזמן שלוקח להוציא צו ירושה. המקרים האלה שאת מדברת עליהם של שנים הם החריג. ברוב  המקרים זה לוקח כמה חודשים. 
<מירה סלומון:>
לצערנו, ממידע שלנו זה ממש לא חריג. אנחנו  - - -

<היו"ר ניסן סלומינסקי:>
לא, אנחנו ביררנו שעד שנה זה מסתדר בדרך כלל. אני לא יודע על דברים חריגים.

<מירה סלומון:>
רק הגשה של בקשה.

<אוריה שילוני:>
אוריה שילוני, הרשם לענייני ירושה במשרד המשפטים. אנחנו עשינו בדיקה. אם אתם שואלים לעניין הגשת הבקשה, לא לעניין כמה זמן לוקח להוציא צו מרגע שהוגשה הבקשה, פרק הזמן בין פטירת מוריש לבין בקשות שנמצאות אצלנו במאגר, סדר הגודל החציוני עומד על שלושה חודשים. כלומר, מעל 50% מהבקשות מוגשות בתוך שלושה חודשים. היתר - פרק זמן ארוך יותר. הנתונים האלה כמובן מושפעים הרבה פעמים מהנסיבות הקונקרטיות. כלומר, למשל בצוואה הדדית שבן זוג מוריש קודם כל לבן הזוג שנותר בחיים, רק לאחר מכן לילדים, בדרך כלל אנחנו לא מוצאים הגשות בסמוך לאחר פטירת בן הזוג הראשון אלא רק ברבות הימים לאחר ששני ההורים נפטרים. זה משפיע על הממוצע - - 

<היו"ר ניסן סלומינסקי:>
בצוואה ההדדית אני אשם, זה היה חוק שלי.

<אוריה שילוני:>
- - כך שאנחנו מסתכלים על הממוצע, הממוצעים הם באמת עם סטיות תקן מאוד גדולות. אנחנו רואים ממוצע של בין 27 ל-30 חודשים בין מועד פטירת המוריש לבין מועד הגשת הבקשה. שוב, הממוצע הזה נובע באמת מנסיבות מיוחדות. כמו שעלה כאן בוועדה, גם יש עדות שמקפידות לשמור שנה לפני שהן מגישות את הבקשות. אבל כשאנחנו בוחנים את הנתונים החציוניים, כלומר, פחות או יותר כמה בקשות מוגשות בסמוך לאחר הפטירה, אנחנו רואים נתונים די גבוהים.  מעל 50% מהבקשות מוגשות בתוך חצי שנה.
<קריאות:>
- - - לגבי הצו - - -

<אוריה שילוני:>
מרגע שהוגשה הבקשה, הצו, אנחנו עובדים על זה מסביב השעון כדי לקצר את פערי הזמנים, הוא עומד על סדר גודל של חודשיים-שלושה. חלק ניכר מהעניין הזה נובע מהעובדה שיש לחכות פרק זמן של 21 ימים באמת להגשת התנגדויות ותגובות. 
<היו"ר ניסן סלומינסקי:>
אבל מהרגע שהוגשה בקשה זה כבר - - -, גם בחוק פה זה כבר מהרגע שיש כן טיפול אז סיפור כבר שונה.

<גל פרויקט:>
הרעיון הוא מצוין, רק יש פה קצת יותר מדי נטלים על כל אחת מהרשויות פה בשביל להגיע לאירוע. בשביל זה כבודו במקום חצי שנה אמר בתחילת דבריו שנה. שנה - אנחנו לא יכולים לעשות כלום בכלל. אומרת הגברת: שלושה חודשים הרוב מגישים בקשות - אז אנחנו נחכה שנה. אבל בהינתן שכבר חיכינו שנה לא יכולים להטיל עלינו כל מיני נטלים: תבררו אם מישהו רוצה להגיש, תברר אולי יש לו כוונה להגיש, תבררו. זה יותר מדי. 
<תמר קלהורה:>
אתם נכנסים לאתר האינטרנט של הרשם ואתם רואים.

<גל פרויקט:>
הכול בסדר, אבל כל פעולה כזו שאנחנו מבצעים, ותיכף תראו, מישהו צריך לעשות את זה. זה לוקח זמן. זה עולה כסף, עולה משאבים. 

<ענת הר אבן:>
אתה נכנס לאתר ואתה רואה אם יש צו ירושה או שמישהו הגיש. זה באותה לחיצת כפתור. 

<מירה סלומון:>
אבל זה לא הנקודה. אם הנתונים שהובאו כאן בפנינו על-ידי נציגת רשם הירושות הם נכונים אז בחצי מהמקרים  שבהם זה עובד מסודר בתוך טווח של השנה אנחנו נמצאים כבר עם צו של ירושה או צו קיום צוואה, בתוך הטווח של השנה שאנחנו בלאו הכי אמורים להמתין בה. ואז אם זה לא נכנס בתוך הטווח של השנה הזו, כנראה שזה נכנס לטווחים אחרים לגמרי עם דברים אחרים לגמרי. זה לא הגיוני שבשל העובדה שיש בקשה תלויה ועומדת או בקשה לצו קיום צוואה, אחרי שכבר חלפה השנה שבה לכאורה הדברים היו אמורים להיות מסוימים בהליך הרגיל בשגרה, לא יכול להיות שאנחנו נמתין  כי זה רק אינדיקציה לזה שאנחנו נצטרך עוד להמתין  כי - - - כבר לחריגים.

<איגי פז:>
מירה, המקרים האלה הם החריג שבחריג.

<מירה סלומון:>
אז אין טעם בהם.

<איגי פז:>
בהנחה שאנחנו פותרים עכשיו מעל 90% מהמקרים ואנחנו משאירים את ה-10% המקרים הבאמת יותר מיוחדים שבהם אנחנו מחכים להחלטת הרשם או של בית משפט לצו, אנחנו חושבים שעדיין נתנו כן בשורה לרשויות המקומיות שכן אפשר להתקדם ברוב המקרים הפשוטים יותר והנקיים יותר.

<היו"ר ניסן סלומינסקי:>
לא רק זה, גם היתה פנייה כבר שזה גם  יכול - - -

<איגי פז:>
לגבי המקרים המורכבים - זה לא שאתם עומדים בפני שוקת שבורה לחלוטין. יש לנו עדיין את ההליך הקבוע הרגיל בחוק הירושה, ואת המקרים המורכבים האלה תוכלו לפתור באמצעות בקשה למינוי  מנהל עיזבון.

<גל פרויקט:>
על 1,300 שקל חוב?
<איגי פז:>
כן. זה לא תמיד יהיה לך משתלם, אנחנו מודעים לזה. אבל אנחנו חושבים שבמאזן הנוחות שעדיין ברגע שהוגשה בקשה לצו ירושה נכון יהיה להמתין להכרעה שיפוטית ולהוצאת צו ירושה וצו קיום צוואה ולאפשר אחרי זה ליורשים לאחר מתן הצו לפעול לסילוק החובות.

<ורד קירו-זילברמן:>
אני רוצה לתת פה קצת איזושהי הקדמה למרות שהתקדמנו כבר. במסגרת הישיבות שקיימנו עם הממשלה, אני חייבת להגיד שנקודת המוצא של הייעוץ המשפטי של הכנסת היתה שמדובר בהליך מאוד לא שגרתי, הליך לא טריוויאלי. לי היו הרבה מאוד חששות והרבה מאוד ספקות לגבי ההליך הזה. להיפך, הדרישה שלנו היתה להגביר את האיזונים והבלמים בתוך התהליך הזה. די ברור לי נקודת המוצא שלכם. מירה וגל, אתם מייצגים את מרכז השלטון ואת עיריית תל אביב. אתם מייצגים רשויות חזקות. לנו היו שאלות מה קורה ברשויות שהן פחות חזקות. אנחנו מאוד רוצים לראות שההליך הזה לא מנוצל לרעה, כמו שיושב-ראש הוועדה פה אמר לא אחת. חלק מהדברים גם נעשו לפי הבקשה שלנו. אני חושבת שיש פה כן הזדמנות להכניס איזושהי רגל בדלת. סביר להניח שזה לא יהיה כל מה שאתם תרצו לראות. מצד שני, צריך להבין שאנחנו רצינו לראות הרבה פחות. יש פה איזשהו איזון והאיזון הזה צריך להישמר כי לא כל אחד מבצע אותו בצורה שווה. אנחנו הצענו אפילו איזשהו פיילוט בהתחלה, או להחיל את זה רק לרשויות איתנות. היו לנו הרבה רעיונות בהתחלה. בסופו של דבר, אחרי ישיבות ארוכות ולא פשוטות עם הממשלה אנחנו השתכנענו שיש פה הליך וההליך הזה הוא ראוי ויש בו מספיק בקרות בדרך כדי באמת להשיג את היעד שלו, ולהמשיך הלאה.
<היו"ר ניסן סלומינסקי:>
בואו נסכם את זה כי בסוף ההליך הזה של החוק הזה שאנחנו מדברים עליו ייקח יותר משנה, וחבל.  נכון שהוא לא נותן פתרון לכל הסיטואציות שיכולות להיות, ויכולות להיות הרבה. אבל אם זה נותן איזושהי עזרה או מפשט ב-80% מהמקרים, דיינו לשלב הזה. לפחות לפי הנתונים שאוריה אמרה מבחינת הזמנים זה מפשט ב-80% מהמקרים, אולי יותר, אז דיינו לשלב הזה.

<גל פרויקט:>
אז יש לי רק בקשה קטנה,  כבוד היושב-ראש.

<היו"ר ניסן סלומינסקי:>
רגע, אבל היא ביקשה.

<עדי חן:>
תודה רבה. שתי הערות מהותיות על רקע הדברים שעלו כאן. אני שמחה שנציגת רשם הירושה יושבת כאן. מתוך ניסיון, מתוך האמירות בוועדות הירושה בלשכת עורכי הדין,  מציעי הצעת החוק יוצאים מתוך הנחה שאם הוגשה בקשה לצו ירושה או לצו קיום צוואה אנחנו רואים את זה און-ליין במחשב. זה לא המקרה, והנציגה יושבת כאן. אתר רשם הירושה מתעדכן לאט לאט ולפעמים לוקח חודשיים עד שאנחנו רואים שהוגשה בקשה לרשם הירושה. ייווצר פה מצב של דיס-הרמוניה ושל - - - 

<אוריה שילוני:>
ממה שידוע לי, אנחנו מעדכנים אותו אחת לשבוע. לפעמים מוגשת בקשה לבית דין רבני. היא מגיעה אלינו בהתאם ל - - - הזמן של בית הדין הרבני, ואז אנחנו מעדכנים.

<עדי חן:>
יש הרבה תלונות שהאתר מתעדכן אחת ל- - -. על הגשות בקשות - אנחנו רואים אותן רק תקופה ארוכה אחרי שהן הוגשו בפועל ואחרי שנפתח את התיק, אחרי שאתם עבדתם עליו.

<היו"ר ניסן סלומינסקי:>
הרי זה דבר שאפשר לברר. אם היא יושבת ואומרת  שזה מתעדכן שבועי אפילו או משהו כזה אז -  - -

<איגי פז:>
ויש גם שתי בדיקות: יש בדיקה ראשונה לפני פרסום המודעה, ואחרי זה מפרסמים מודעה. ממתינים 45 יום להגשת התנגדויות. אחרי זה אנחנו מחייבים לעשות על בדיקה חוזרת. כיוון שאנחנו מדברים  על בדיקה פשוטה בסך הכול באתר האינטרנט של רשם הירושה אז אנחנו מחייבים לעשות עוד בדיקה שבוע לפני הגשת הבקשה כדי לוודא ש - - -

<היו"ר ניסן סלומינסקי:>
בסדר, קיבלנו את זה.

<עדי חן:>
אדוני, אנחנו עובדים בזה ואנחנו מודעים לזה. מפרסמים באתר רק אחרי שהוגשה בקשה לפרסום. אני אשמח שנציגת רשם הירושה תבדוק את הנושא. יש לנו תלונות על זה.

<אוריה שילוני >
אני אעשה בדיקה חוזרת ואעדכן.

<עדי חן:>
דבר נוסף, יש הטעיה מסוימת בהצעת החוק. אם סך כל חוב שאפשר לגבות על-פי הצעת החוק הוא 60,000 שקל, אז, ראשית, מדובר בסכום מאוד גדול שאדרבא אי-אפשר לפגוע בזוכה המנות. שנית, צריך לעדכן כבר על ההתחלה בכל הסעיפים הראשיים 20,000 שקל, וגג, מקסימום עד 60,000 שקל.

<תמר קלהורה:>
רק אם יש כמה בקשות.

<היו"ר ניסן סלומינסקי:>
אם כמה יש לו. כאן מדובר על אחד. ה-20 זה על אחד, ה-60 זה הצטברות של כמה, אז זה בסדר.  אם זה מופיע - - -

<איגי פז:>
כשנגיע ל-125ז את תראי את זה מופיע.

<עדי חן:>
לא, אבל אי-אפשר להתחיל את החוק ולדבר על 20,000 שקל. צריך להוסיף: ובלבד שלא יעלה על - - -

<תמר קלהורה:>
זה לחלוטין עניין של נוסח.

<היו"ר ניסן סלומינסקי:>
למה? עורך הדין יקרא וייראה שמדובר רק על רשות אחת. הוא ימשיך הלאה כמו בספר מתח והוא יגיע לסעיף שמדבר אם יש כמה כאלה. הוא ישאל את עצמו: מה קורה אם יש כמה רשויות, והוא יקבל את הפתרון ב-60. 

<גל פרויקט:>
יש לי בקשה קטנה. ההערה של גברתי  - אני חושב שהיא מקובלת בסך הכול, אבל שלא יתנגש לנו עם בעיות אחרות. צריך להבין שרובנו פה, לרבות הרשות המסים וגם המרכז לגביית קנסות, עובד בהתאם לפקודת המסים (גבייה). כאשר אנחנו מנהלים הליך, ועכשיו נעבור לסעיף קטן (ג) שאומר שאם יש בקשה תלויה ועומדת אנחנו צריכים לעצור. עכשיו בוא נניח שבקשה כזו תלויה ועומדת במשך שלוש שנים. יבוא אותו נושה החייב לאחר שלוש שנים ויגיד: אתם - הרשות - יש לכם שיהוי.  לא עשיתם שום דבר. יורשי החייב יבואו ויגידו: יש לכם שיהוי, לא פעלתם. את עושה ככה, אבל זה מה שהם יגידו. צריך שיהיה ברור שזה בסדר. אתם רוצים את האיזון שאומר שאם יש תלויה ועומדת, אנחנו כולנו צריכים לחכות.  זה אומר שאנחנו גם לא עושים פעולות אחרות. כי אנחנו יודעים שיש כסף בבנק, יודעים שהטלנו עיקול, הבנק מודיע לנו שיש כסף.  אנחנו מתכוונים לעשות את ההליך הזה לקחת את הכסף, אבל אנחנו מחכים.  - - - אתם לא עושים כלום, שיהוי. למה לא פעלתם? 

<מירה סלומון:>
אני מבקשת להזכיר בהקשר הזה שיש כבר עכשיו על המדוכה צוות במשרד המשפטים ששואל האם אפשר לעבור מסלולים. ברגע שהתחלנו במסלול של פקודת המסים (גבייה) וגבייה מינהלית, האם ניתן לעבור למסלול של גבייה בדרך אחרת. אנחנו כאן כבר במצב שבו הוטל עיקול, אנחנו לא במצב שבו אנחנו רק מתעסקים - - -

<היו"ר ניסן סלומינסקי:>
זה רק מקרים מסובכים, הרי אנחנו מדברים רק על ה-20%.

<מירה סלומון:>
אנחנו לא יודעים 20%. הנתונים שאמרה נציגת רשם הירושות הם לא נתונים שדיברו - - -. היא אמרה: יש חציון, בחציון מתנהגים בדרך מסוימת. יש סטיות גבוהות לכאן.

<היו"ר ניסן סלומינסקי:>
חציון זה שלושה חודשים. חציון  של שלושה חודשים ואנחנו מדברים על שנה - זה בסדר.

<גל פרויקט:>
לנו אין - - -, או כל עוד יהיה ברור שאנחנו ממתינים בהליך הזה, לא יראו את זה כשיהוי של הרשות בפעולות אכיפה.

<תמר קלהורה:>
המטרה של החוק הזה היא לתמרץ את כולם, במחילה מכבוד כולם, לפעול למימוש העיזבון ולתשלום החובות, לחלק אותו אגב תשלום החובות. נקודת המוצא הבסיסית שלנו היא שאנחנו רצינו לטפל באותם מקרים שבהם אף אחד לא פועל, לרבות לא היורשים. אם היורשים כן גילו רצון לפעול אז אנחנו לא רוצים. בעינינו הדרך הנכונה היא הדרך שמתווה חוק הירושה הקיים, זו דרך המלך. אנחנו מציעים נתיב שהוא עוקף דרך המלך. אנחנו רוצים שבמידת הצורך כולם יחזרו לדרך המלך ויפעלו לפי חוק הירושה. לכן, נמצא פה התנאי הזה שאומר שאם יש בקשה כזו אז חוזרים לחוק הרגיל.

<גל פרויקט:>
בסדר גמור, רק תגידו לי - לא יבואו ויטענו למה לא פעלתי, כי אני מחכה.

<היו"ר ניסן סלומינסקי:>
אבל אתה פעלת, הטלת עיקול.

<גל פרויקט:>
לא. אם הטלתי עיקול ואני אחכה פה עכשיו שנתיים וחצי תעמוד נגדי טענה שאני בשיהוי ואני לא יכול לגבות את החוב אחר כך.

<איגי פז:>
אבל גם אתה היום באותה סיטואציה בדיוק.

<תמר קלהורה:>
גם היום אתה באותה סיטואציה, במה זה משנה את מצבך?

<גל פרויקט:>
המטרה פה לראות איך אנחנו עושים את הדברים נכון וראוי, לא להשתמש באותה בעיה ולהגיד: גם לו יש בעיה אז בוא נעשה את אותה בעיה. לא להתבלבל. כבוד היושב-ראש, שתבין - על ה-8,000 תיקים שהם עד 10,000 או עד 20,000 שקלים, החוב הממוצע הוא בין 1,000 ל-2,000 שקל. על חוב בממוצע של 1,000 - 2,000 שקל אני צריך לחכות שלוש שנים, אני צריך להודיע ולפרסם ולעשות. איזה מצב יוצא בסוף כאילו? צריך שיהיה איזון פה, אבל אי-אפשר לשים אותנו עכשיו ב-hold  עשר שנים עד שיחליטו לגמור את צו הירושה.

<ענת הר אבן:>
אם אתה שולח מכתב ליורש יש לך טענה כנגד השיהוי.

<גל פרויקט:>
לא, אין לי. פעולה אומרת פעולה אקטיבית. מכתב זה לא פעולה אקטיבית. בסך הכול צריך להוסיף פה משפט שהתקופה הזו של ההמתנה לא תיספר במועד השיהוי,  זה הכול.

<היו"ר ניסן סלומינסקי:>
כן, אבל מצד שני לא רוצים לתת לכם אפשרות נניח. בכל מצב אחר אתה יכול לפעמים גם להמתין בזמן שאתה לא צריך להמתין.

<גל פרויקט:>
לא, רק פה. רק במידה והוגשה בקשה. 

<תמר קלהורה:>
מה שנאמר כאן - אני לא מכירה את הפסיקה הזו. כבר בשיחה לפני שהישיבה התחילה סיכמנו שחברי יעביר לי פסיקה כזו כדי שאני אדע. פקודת המסים (גבייה) אומרת שהליכי הגבייה מתחילים במכתב דרישה. אחרי שקיבלת את החשבון ולא שילמת אותו, אתה מקבל מכתב. לפעמים הוא באדום. עכשיו הוא כבר לא אדום כי יש איזה פסיקה שאומרת שאם זה באדום זה לשון הרע.
<מירה סלומון:>
לא, - - - בית המשפט העליון הפך את ההחלטה הזו. אבל אני מבקשת להפנות להנחיות של היועץ המשפטי לממשלה בעניין הדרישה.

<תמר קלהורה:>
הנחיית היועץ המשפטי לממשלה בעניין הליכי הגבייה הבהירה מה נחשב פתיחה בהליכי גבייה. הנושא הזה לא היה מוסדר, לא במועד כתיבת ההנחיה. אני לא יודעת על שינוי בעניין הזה. אנחנו כתבנו שפתיחה בהליכי גבייה היא משלוח מכתב הדרישה הזו. זו הפתיחה בהליכי גבייה, ולכן זה המועד שממנו מתחילים לספור האם הרשות חיכתה הרבה שנים, האם היא השתהתה בזה שהיא פתחה בכלל בהליכים לגבייה. אחרי שהיא פתחה יש גם את השאלה איך היא מפעילה את הליכי הגבייה. כי לכאורה הרשות יכולה לשלוח מכתב ואז לא לעשות כלום, ואז פתאום אחרי חמש שנים להטיל עיקול וכו' וכו'. רשות מתוקנת ומסודרת אולי כמו עיריית תל אביב לא עושה את זה, היא פועלת ביעילות. אבל היו גם רשויות שפעלו כך. לכן, בהנחיית היועץ גם כתבנו זמנים להמשך הפעולה - למשל, אחרי המכתב הזה צריך לבוא עוד מכתב ואז עיקול - ואחר כך יש גם את השאלה איך אתה פועל למימוש העיקול וכו'. הבעיה הזו לא קשורה לחוק הזה, בכל הכבוד. אנחנו לא נוסיף פה אמירה לגבי השיהוי. יש לכם תמיד האפשרות אם החוב מספיק גבוה, מתחת ל-20,000, או לפי דיני הירושה הכלליים. ואם החוב הוא מאוד מאוד קטן של 300 שקל אז אולי תגבו אותו, אני לא יודעת.

<היו"ר ניסן סלומינסקי:>
אמרנו שב-80% מהמקרים לא נגיע לסיטואציות האלה, והכול נגמר בתוך השנה ולא נוגע לדברים האלה.

בואו נתקדם. מיקי, בבקשה.

<מיקי טמיר:>
יש לי הערה לגבי סעיף קטן (ד).

<מירה סלומון:>
אנחנו לא סיימנו את ההערות שלנו.

<היו"ר ניסן סלומינסקי:>
אגב, אתם יושבים ומדברים ביניכם לפני הישיבה?

<מירה סלומון:>
דיברנו במידה.

<תמר קלהורה:>
- - - גם ביקשנו ממך נתונים ואיגי לא קיבל. 

<היו"ר ניסן סלומינסקי:>
אני ביקשתי מכולם. כדי לחסוך זמן של ועדה, תנהלו דיונים לפני כן. אם תבואו עם דברים מגובשים יכול להיות שיעזור לנו הרבה מאוד מאשר להתחיל להעלות בפעם הראשונה את זה, ואז אומרים: תן לנו לבדוק לישיבה הבאה. כל הרעיון היה כן לנהל דיונים לפני כן גם עם הייעוץ שלנו, גם עם הממשלה, כדי להתקדם. אני יודע שהייעוץ שלנו עושה את זה וכתוצאה מזה אנחנו באמת חוסכים הרבה זמן. חבל שלא נעשה.

<אוריה שילוני:>
אדוני, רק אם יורשה לי. עשיתי את הבדיקה לעניין העדכון. מאגרי הרשם לענייני ירושה - העדכון מתבצע אחת ליום. כלומר, העדכון הוא בלילה ולמחרת אנחנו אמורים לראות את הבקשה.

<קריאה:>
על הגשת הבקשות?

<אוריה שילוני:>
כן, זו התשובה. יכול להיות שיש נקודות ספציפיות שהיתה תקלה. אבל - - -
<היו"ר ניסן סלומינסקי:>
מיקי, רצית להגיד משהו. אחר כך אחזור למירה.

<מיקי טמיר:>
יש לי רק הערה. כמו שאמרתי קודם, האינטרס של הבנקים הוא רק שהכול יהיה ברור. בסעיף קטן (ד) בסיפא שהוספה אחר כך, אחרי הוצאת - - -, כתוב: "והיורשים לא פעלו לסילוק החובות". המושג "לא פעלו" בעיניי נורא אמורפי. מה זה נקרא פעלו? אני פשוט חוששת ממצב כי הרי האחריות באמת לא  של הבנקים. אני חושבת שעדיף: לא סילקו. זה יותר חד-משמעי.
<תמר קלהורה:>
לא, אנחנו רוצים לראות שהם עושים משהו. למשל, מפרסמים מודעה לנושים. 

<קריאה:>
אבל זה לא האחריות שלך, זה האחריות של הממונה ל - - -

<מיקי טמיר:>
נכון, אני מסכימה.

<תמר קלהורה:>
ההערה היא הערה טובה, אבל התשובה היא לא טובה כיוון מבחינתי גם יורש שפרסם לפי חוק הירושה הכללי הודעה לנושים, זה פעולה לסילוק החובות.

<מיקי טמיר:>
זה ברור שזה בסדר, אבל יכולים להיות עוד דברים. לדוגמה, תגיע פתאום דרישה כזו מרשות מקומית ואז יבוא היורש פתאום ויגיד: אני הלכתי ודיברתי איתם ואמרתי שאני רוצה לשלם. 

<תמר קלהורה:>
קודם כל, את פטורה מאחריות. 

<גל פרויקט:>
היא צודקת. אין מונח "לא פעלו". אתה יכול לכתוב: לא פעלו בהתאם לסעיף זה וזה בפקודת הירושה. שם כתוב שצריך לפרסם. מה זה "לא פעלו"? הוא יגיד שהוא הרים טלפון לפקידה והוא פעל,  - - -תריב איתו אחר כך. 

<תמר קלהורה:>
נפנה לסעיפים הרלוונטיים. 

<גל פרויקט:>
כבודו, לנו יש בעיה עם סעיף (ז). אנחנו חושבים שהוא לא מין העניין. עם כל הכבוד, יש דיני קדימה שהמחוקק קבע ואין שום עדיפות לתיק שמתנהל בהוצאה לפועל. אגב, גם אם זה תיק של הרשות שמתנהל בהוצאה לפועל, זה לא משנה. עיריית ירושלים מנהלת תיק בהוצאה לפועל, אין לו שום עדיפות על תיק של רשות אחרת.

בהוצאה לפועל יש זוכים וכל זוכה מפעיל עיקולים כאלה ואחרים, כל אחד בהתאם לרצונו, בהתאם לאחריותו. יכולים להיות כמה זוכים, ורק זוכה הוא  אקטיבי והיתר לא אקטיביים. אנחנו דנים במקרה, ואתחיל את הרישא כפי שאיגי הסביר, שיש חשבון בנק שהוטלו עליו עיקולים. ככל שזה זוכה בהוצאה לפועל שהטיל עיקולים - סבבה. הוא יושב איתנו, ותיכף החוק מפרש מה לעשות איתו. אבל זה שיש תיק הוצאה לפועל, מה זה רלוונטי לעיקול לפי פקודת המסים (גבייה)? מה מין שאיננו מינו פה בעניין הזה?

<איגי פז:>
תשובה – קודם כל, הדברים האלה כבר הובאו בפנינו בשלב של ההערות לתזכיר, וההערה הזו לא התקבלה על-ידי ארז קמיניץ, ואסביר גם למה.  אנחנו רצינו בשלב הראשון שאנחנו מעבירים את החוק הזה בגרסת האלפא שלו, ואחרי זה אם נצטרך להתקדם עם גירסת הביתא נצטרך לראות איך זה עובד, אבל רצינו על המקרים הכי הכי פשוטים ונקיים ולא במצב שיש חוב למכולת וחוב לעיריית תל אביב ועכשיו הם יצטרכו לבוא ולדבר ביניהם ולהתחלק בחובות - האחד עם השני. אמרנו שאם יש חוב לעיריית תל אביב וחוב למכולת אז החוב הזה חוסם את החוב הזה. הם חוסמים האחד את השני והם יצטרכו לפעול אך ורק בהתאם להליך הרגיל הקבוע בחוק הירושה ולא לפי הליך - - -

<גל פרויקט:>
- - - אתם מגיעים כבר ל-80% מהמקרים, לא ל-20% מהמקרים. בשביל מה צריך את החוק הזה?

<היו"ר ניסן סלומינסקי:>
גל, תן לו לסיים.

<איגי פז:>
אנחנו חושבים שזה לא נכון לפתוח עכשיו את ההליך החלופי הזה שהוא המסלול העוקף ולאפשר מצב שגובים, גם רשות מסוימת, גם רשות ציבורית וגם נושה פרטי, ואחרי זה יתברר שהגבייה הזו לא היתה לפי סעיף 104 לחוק הירושה - יצטרכו לחפש גם את עיריית תל אביב, גם את בעל המכולת.  אם בעל המכולת ועיריית תל אביב יצטרכו להתחלק ביניהם פרי פסו, אנחנו גם לא חושבים שזה נכון. כן אפשרנו את זה, וחשוב לי להדגיש איפה כן באנו לקראתכם, גל. באנו לקראתכם במצב שבו שלעיריית תל אביב ולרשות המסים יש חוב בגובה שהוא נמוך מ-20,000 - לעיריית תל אביב 10,000 שקלים ולרשות המסים חוב של 10,000 - במקרה כזה כן יוכלו עיריית תל אביב ורשות המסים לגבות ביחד. אם יש מספיק בחשבון הבנק אז כל אחת תגבה 10,000 שקלים. אם אין מספיק אז הם יתחלקו ביניהם פרי פסו - זה סעיף 125ז. אבל במקרה שיש פרטי וציבורי אנחנו לא חושבים שזה נכון. אנחנו חושבים שזה מייצר  לנו מורכבויות ואנחנו חושבים שלפחות בגרסה הראשונית של החוק של ההליך ה- - -
<היו"ר ניסן סלומינסקי:>
כלומר, ה-60,000 שידובר, מדבר רק על רשויות.

<איגי פז:>
על שתי רשויות.

<היו"ר ניסן סלומינסקי:>
על רשויות. או רק על פרטיים?

<איגי פז:>
לא, לפרטיים אין את האפשרות.

<היו"ר ניסן סלומינסקי:>
אין את האפשרות בכלל. 

<גל פרויקט:>
זה לא נכון, זה לא מה שכתוב פה.

<איגי פז:>
זה בדיוק מה  שההצעה אומרת.
<היו"ר ניסן סלומינסקי:>
מירה וגל, בבקשה. רק שניה, איגי. יש שלושה מצבים: רק רשויות מגישות, רק פרטיים מגישים, וחלק רשויות וחלק פרטיים. אני מבין שמבחינתכם רשויות יכולות להגיש, ובתנאי שהסך הכול לא יהיה מעל 60 עם 20,000 כאחד. ברגע שיש פרטיים, שמגישים,  רק פרטיים אתה אומר שהחוק הזה לא רלוונטי.

<איגי פז:>
ברגע שיש שני פרטיים שכל אחד מהם פתח תיק הוצאה לפועל  אז אוטומטית אנחנו יוצאים  מההליך החלופי וחוזרים להליך הירושה הרגיל. 

<היו"ר ניסן סלומינסקי:>
יוצאים, הבנתי. ואם יש פרטי ורשות?

<איגי פז:>
גם עו - - -

<היו"ר ניסן סלומינסקי:>
גם עוצר. ברגע שיש ערבוב  גם עוצר - הבנתי.

<קריאה:>
כן.

<מירה סלומון:>
סליחה, אבל אני לא מבינה איך זה מסתדר עם מה שנאמר בתיקון העקיף לחוק ההוצאה לפועל. כאן קבוע שרשם ההוצאה לפועל הוא זה שקובע בצו כל סכום שיועבר מהעיזבון לטובת זוכה בתיק הוצאה לפועל  בלי שום סדרי עדיפויות. להיפך, במצב הזה יוצרים שינוי. במקום  סדרי הנשייה שקבועים בחוק הרגיל שבהם תשלומי החובה מגיעים לפני חובות פרטיים, כאן יש  מצב של העדפה של תיקי ההוצאה לפועל על פני כל אחד אחר. אני מפנה לסעיף 78א רבתי סעיף קטן (ב) בעמוד 11. כלומר, במצב הזה, במצב של הצעת החוק  - - -
<ענת הר אבן:>
רק אם יש זוכה אחד שיש לו תיק כנגד אותו נפטר, רק אז בסיטואציה הזו בלבד ההליך הזה מתקיים. 

<מירה סלומון:>
איפה כתוב שזה זוכה אחד? לבקשת זוכה של חייב שנפטר. זוכה - בחוק הפרשנות יחיד כרבים, רבים כיחיד. 

<איגי פז:>
בסעיף קטן (ז) כתוב. אחד התנאים זה שרשם ההוצאה לפועל בודק שאין תיק הוצאה לפועל נגד החייב לטובת זוכה אחר. 

<גל פרויקט:>
אבל זוכה יכול להיות כמה. אני שומע ולא מאמין. מנסים פה בדלת האחורית, וזה ממש הופך להיות כאילו עניין עקרוני. בדלת האחורית מייצרים עדיפות למי שמנהל תיקים בהוצאה לפועל - ודרך אגב, זה יכול להיות גם רשויות - על פני הדינים הקיימים היום, הדינים הראשיים. בכל יתר הפקודות לא יכול להיות מצב. זה שיש למישהו תיק בהוצאה לפועל - בסדר.  יש גם אכיפה מינהלית. לא יכול להיות שמגיעים לאדון מסוים ואומרים לו: אם יש תיק בהוצאה לפועל, אתה לא יכול לפעול באכיפה מינהלית. אתה לא יכול לפעול באכיפה מינהלית. מה זה רלוונטי? לאדם יש תיק בהוצאה לפועל נגד פלוני שנפטר, או שלעשרה אנשים יש תיקים בהוצאה לפועל. אלה שמתפעלים את התיקים שמו עיקול בבנק: אחד על 400, אחד על 500, אחד על 700. כל אחד לא יותר מ-20,000 שקלים גם. באה רשות מקומית, עיריית תל אביב, כפר סבא או רמת גן, וגם לה יש חוב וגם היא הטילה. אז אומרים פה: תבדוק שאין מנהל עיזבון, תבדוק שאין זה, תראה שלא עשו - - -. מאיפה בא הרעיון שעכשיו בגלל שיש בן אדם פרטי אז פקודת המסים (גבייה) לא חלה? אני לא מבין מה זה רלוונטי.
<היו"ר ניסן סלומינסקי:>
מה שאני הבנתי ממנו, שהוא אמר שכל הדרך הזו נועדה לרשויות.

<גל פרויקט:>
לא נכון. 

<היו"ר ניסן סלומינסקי:>
אמרתי מה הבנתי ממנו. יכול להיות שלא הבנתי נכון אבל הוא יחזור. שאלתי אותו במפורש אם מדובר על פרטיים והוא אמר שהמסלול הזה לא קיים  לגבי פרטיים. כך אמרת?

<איגי פז:>
כן. ברגע שיש - - -

<היו"ר ניסן סלומינסקי:>
וכך אתה מתכוון  - בסדר גמור. אז זה קיים.

<גל פרויקט:>
אבל זה לא נכון. אם תקרא את המשך הצעת החוק, כאשר יש תיקים בהוצאה לפועל, הזוכים בהוצאה  לפועל - יש להם את אותו מנגנון כמו שלנו יש פה ברשויות.

<איגי פז:>
איפה זה כתוב? תפנה אותנו.

<היו"ר ניסן סלומינסקי:>
לא רוצה עכשיו. כשנגיע לשם נדבר על זה. 

<ענת הר אבן:>
- - - (2) כתוב: אין תיק הוצאה לפועל נגד החייב לטובת זוכה אחר - אי-אפשר.  אם יש תיק הוצאה לפועל נוסף לטובת זוכה אחר אז אי-אפשר. רק מצב שיש תיק הוצאה לפועל אחד ואין בקשה תלויה ועומדת - - -

<גל פרויקט:>
אם יש תיק הוצאה לפועל, הרשם קובע איך לחלק. אני לא מבין מה הקשר לתיקי הוצאה לפועל. 

<היו"ר ניסן סלומינסקי:>
די, רבותיי. אם נגיע לסעיף הזה אז כשנגיע.

<גל פרויקט:>
אבל ללא קשר. לא יכול להיות שבדלת האחורית משנים פה.
<היו"ר ניסן סלומינסקי:>
עד עכשיו, איפה שינו?

<גל פרויקט:>
 הנושא של כאשר יש תיק הוצאה לפועל - אי-אפשר לפעול לפי פקודת המסים (גבייה).  זה דבר אלמנטרי שאנחנו לא מוכנים לו. מחר יהיה זה, מחר ימצאו משהו אחר. מה רלוונטי תיק הוצאה לפועל לפקודת המסים (גבייה). אנחנו, רשות המסים, ביטוח לאומי, פועלים כדין לפי פקודת המסים (גבייה).

<היו"ר ניסן סלומינסקי:>
אז מה הבעיה?

<גל פרויקט:>
הבעיה פה שנאמר שאנחנו נפעל.  החוב הוא 2,000 שקל, אין מנהל עיזבון, עמדנו בכל התנאים, יש כסף בחשבון הבנק. אבל בגלל שלאותו אחד יש גם חוב שמתנהל על-ידי זוכה אחר בהוצאה לפועל אנחנו לא יכולים לקבל את הכסף.

<תמר קלהורה:>
אם החוב הזה היה כל כך חשוב לכם אז אתם הייתם פועלים כדי לגבות אותו. 

<גל פרויקט:>
אבל אני פעלתי. 

<תמר קלהורה:>
אתה לא פועל.

<גל פרויקט:>
זה לא נכון, הטלתי עיקול.

<מירה סלומון:>
הטלתי עיקול, איך את יכולה להגיד שלא פעלתי. איך אפשר להגיד: לא פעלתי? זו אמירה מקוממת.

<גל פרויקט:>
אם אתה מאמץ את סעיף (ז) החוק הזה לא רלוונטי ל-85% מהחייבים. אתה יכול לשאול. יש סטטיסטיקה שמרבית החייבים, בטח בסכומים קטנים, בפקודת המסים (גבייה) ארנונה יש גם תיקי הוצאה לפועל כנגדם. אם פה דיברנו על 20% ולקחנו אוויר - הגברת אמרה, מישהו אמר, 20% - ויתרנו מראש. הרי אנחנו לא נוציא 2,000 שקל לגבות 1,000 שקל. הלך הכסף של הרשויות. לא להתבלבל, זה כסף ציבורי. מה שהם עושים עכשיו, הם מייתרים את החוק הזה. אנחנו לא מעוניינים בחוק. זה אומר שב-80% מהמקרים אני לא יכול להשתמש בו. אז בשביל מה אנחנו יושבים פה? חבל על הזמן של כולנו פה.

<היו"ר ניסן סלומינסקי:>
ראשית, זה שאתם לא מעוניינים זה לא אומר עוד כלום. 
איגי ותמר, אני עוד פעם רוצה לברר. רשויות יכולות  לצבור עד 60. אתם אומרים שפרט לרשויות אם יש לאדם פרטי, אפילו אחד, הדרך הזו לא קיימת. אם נכון מה שהוא אומר, והוא אומר שכמעט תמיד, וצריך לבדוק את זה, מעבר לחוב שיש לרשות יש גם תמיד איזה פרטי שנמצא בהוצאה לפועל, אז למעשה כאילו ב-80% מהמקרים, בלי קשר עכשיו למה שדיברנו קודם  80%, נגיד ל-75% המסלול הזה לא רלוונטי. השאלה האם זה נכון בשני היבטים: ראשית, אם יש אדם פרטי שגם מגיש, למה צריך לעשות את המסלול הזה? אם אתה מאפשר לשתיים, שלוש או ארבע רשויות שיש להן ואתה מאפשר להם לצבור עד 60,000, למה אם יש רשות ואדם פרטי אתה לא מאפשר להם לצבור? כלומר, למה זה עוצר את זה?
שנית, האם הנתון שהוא אומר הוא נכון - שב-75% מהמקרים, נניח, יש תמיד גם עוד אדם פרטי, ואז ממילא זה מעקר את  כל המסלול הזה?
<איגי פז:>
אתייחס קודם לנקודה האחרונה. אני לא חושב שלגל יש באמת מידע על כמה מהתיקים יש לו תיקי הוצאה לפועל כי הוא פשוט לא יודע כי הוא לא חשוף למידע הזה. אנחנו גם לא יכולים לעשות את הצלבת המידע הזו. אני לא יודע על מה אתה מתבסס כשאתה אומר שב-85% מהמקרים יש תיק להוצאה לפועל. אנחנו לא יודעים את זה. אנחנו חושבים שעד שאנחנו לא ננסה את ההליך הזה ונבדוק בכמה מהמקרים, אנחנו לא באמת נדע.
לגבי האפשרות לעשות פרי פרסו בין פרטי לציבורי - אנחנו חושבים שזה לא בריא, זה לא נכון. רשויות ציבוריות יודעות לדבר האחת עם השנייה. יש להן ממונה על הגבייה. בסוף הן רשויות מינהליות שחלה עליהן חזקת התקינות המינהלית. לכן, אנחנו כן אפשרנו כחריג. כי  אנחנו היינו יכולים להיות גם יותר דווקניים מזה ולהגיד: לא, רק נושה אחד, חוב אחד, חייב אחד, נקודה, בלי פרי פסו בין ציבורי לציבורי. אבל כן אמרנו, בגלל שאנחנו מדברים על רשויות ציבוריות שיש להן יכולת סולבנטית, ושנית, זמינות, קיימות, בגלל זה אפשרנו את הפרי פסו בין הציבורי לציבורי. אנחנו לא חושבים שזה נכון ובריא לעשות את זה, לפחות לא בשלב הראשון של החוק הזה שאנחנו מעבירים אותו את ההליך הזה פעם ראשונה, לאפשר את הדבר הזה, את המורכבות הזו. 

<היו"ר ניסן סלומינסקי:>
אתה אומר שאפילו אם אין בכלל רשויות, יש רק אדם אחד פרטי שתובע,  זה גם כן לא מאפשר את המסלול הזה. אני מנסה להבין כאן למה נניח במקרה כזה. נעזוב כרגע את הערבוב. כרגע אדם אחד פרטי, נקודה. למה אתה לא מאפשר את המסלול הזה?  אני מנסה להבין את ההיגיון.

<איגי פז:>
נושה אחד פרטי יכול. אבל ברגע שמגיעה גם עירייה - - -

<היו"ר ניסן סלומינסקי:>
לא. שאלתי על פרטי, אין עירייה ואין כלום. 

<איגי פז:>
הוא יכול לעשות את ההליך החלופי בהנחה שהוא עומד בתנאים שבחוק.

<היו"ר ניסן סלומינסקי:>
שעד 20. כי קודם אמרת לי אחרת. אם יש אדם פרטי,  הוא יכול.

<איגי פז:>
נכון. 

<תמר קלהורה:>
ההוצאה לפועל - זה רלוונטי לכל הנושים באשר הם, אדם פרטי, תאגיד.

<גל פרויקט:>
ואם יש רשות והוצאה לפועל ואדם פרטי?

<היו"ר ניסן סלומינסקי:>
גל, שניה. אני מבקש. 

שלושה אנשים פרטיים זה עוצר?

<איגי פז:>
כן, בהנחה שהם פתחו תיק הוצאה לפועל. אם זה נושה שאנחנו בכלל לא יודעים עליו אז אנחנו לא פה. 

<היו"ר ניסן סלומינסקי:>
בוא נאמר כך, לגבי ריבוי רשויות - לא מעכב. לגבי אנשים פרטיים - ריבוי אנשים פרטיים מעכב. ערבוב בין לבין - מעכב. אדם אחד בפרטי - לא מעכב.

<איגי פז:>
נכון.

<מירה סלומון:>
זה לא נכון. אתה לא מבין מה שהוא שאל אותך. הוא שואל אותך אם זה אדם פרטי ורשות, האם הבן אדם הפרטי מעכב את הרשות? זה מה שהוא שאל.

<איגי פז:>
לא, אני הבנתי מצוין. מירה, אני חושב שאת לא הבנת דווקא.

<היו"ר ניסן סלומינסקי:>
כן. הוא ענה תשובה, הוא אמר שכן מעכב. 

<איגי פז:>
בן אדם פרטי ורשות - זה מעכב את זה ואף אחד לא יכול לפעול.
<היו"ר ניסן סלומינסקי:>
הוא אמר שזה מעכב. 

<מירה סלומון:>
בן אדם אחד - - -

<איגי פז:>
 בלי רשות, הוא יכול לפעול. 

<היו"ר ניסן סלומינסקי:>
כן, הוא אמר פשוט - בסדר. זה יכול להיות. אני מבין אולי את המחשבה. אולי צריכים לשאול את ההוצאה לפועל. אם ברוב המקרים מעבר לרשות שתובעת, יש גם אדם פרטי שתובע או שנמצא וזה חוסם, אז למעשה אנחנו מעקרים את כל ההליך הזה.

<ענת הר אבן:>
אני רק אגיד שבהוצאה לפועל שאנחנו מנהלים כ-2.5 מיליון תיקים כנגד 750,000 חייבים.  מהדוח השנתי האחרון - 47% מאותם 750,000, כלומר, 350,000 חייבים, יש להם רק תיק הוצאה לפועל אחד. 

<היו"ר ניסן סלומינסקי:>
השאלה אם יש במקביל גם.

<ענת הר אבן:>
אין לי הצלבה.
<היו"ר ניסן סלומינסקי:>
זהו, זה השאלה.

<ענת הר אבן:>
אבל מה שגל אמר זה שבדרך כלל שחייב אחד שיש לו חוב אחד, כבר יהיו לו חובות בהרבה מקומות. אז לפחות מה - - -

<היו"ר ניסן סלומינסקי:>
לא, הרבה מקומות - לא. אבל אם מה שהוא אומר שמספיק שאם יש אחד ויש גם רשות אחת - - -

<ענת הר אבן:>
אפשר לעשות השלכה מזה שמתוך ה-750,000 חייבים, רק 350,000 יש להם יותר מתיק אחד, שלגבי 350,000 חייבים אין להם חובות בכמה מקומות. 

<היו"ר ניסן סלומינסקי:>
בכמה מקומות - גם ברשויות?

<ענת הר אבן:>
אין לי את הנתונים.

<היו"ר ניסן סלומינסקי:>
את זה צריכים לבדוק. יש דרך לבדוק דבר כזה מבחינת כמויות, לא שמות? 

<תמר קלהורה:>
ענת, יכולה להצליב בין הנתונים שלה. היא יכולה להצליב את הנתונים של המדינה ולראות האם כנגד אדם יש תיק הוצאה לפועל ויש גם הליך גבייה של רשות המסים, נניח.
<גל פרויקט:>
עשינו את זה. ראשית, לא תהיה ורסיה שנייה לחוק אז כל הסיפור הזה של נעשה אלפא, ביתא, גמא, וכל האותיות הלטיניות - זה נחמד. לשים את זה פה על השולחן לקח שלוש שנים. אני לא מתכוון שאנחנו נחכה לוורסיה 2 עוד שבע שנים - זה לשאלתך.

כבודו, אנחנו עשינו פה דיון על עיקולי בנקים. הרי מה אמרנו? כולל רשות המסים, כולל כולנו: ששומו שמיים, על אותו אחד ארבעה אנשים מטילים עיקולים. רשות האכיפה מטילה לפי ההוצאה לפועל, העירייה לפי העירייה. הרי אמרנו פה, וישבו הבנקים, שמרבית העיקולים - על אותו בן אדם שמונה אנשים מטילים עיקול. בשביל זה אמרנו: בואו נוריד את המחיר. למה שמונה אנשים מטילים עיקול?  כי אותו אחד חייב גם לרשות, גם יש לו תיקי הוצאה לפועל. הנושא הזה כבר נדון עוד פעם.  זה שאיגי לא יודע זה לא עושה את זה עובדה לא נכונה.
<היו"ר ניסן סלומינסקי:>
לא, לא.

<גל פרויקט:>
הרי כשישבנו פה על עיקולי בנקים - מה קורה? ההוצאה לפועל מטילים עליו עיקול בנק. באה עירייה לפי פקודת המסים (גבייה) וגם מטילה עיקול בנק. ואז באנו ואמרנו: על אותו אחד, על אותו בן אדם, על  רוב האנשים, מטילים כמה עיקולים.  זה בדיוק אותו דבר. למה מטילים כמה עיקולים? כי יש לו תיק הוצאה לפועל, כי יש לו גם אכיפה מינהלית. עצם המשפט הזה פה הופך את החוק הזה לחוק נפלא, רק הוא לא יהיה שימושי. הוא גם הופך לבעייתי משפטי. יש רשויות, אפילו אנחנו פועלים בחלק מהמקרים במסגרת תיקי הוצאה לפועל במסלול המקוצר. 

<היו"ר ניסן סלומינסקי:>
נו, אז מה?

<גל פרויקט:>
מה זה "אז מה"? אם עכשיו במסלול המקוצר עיריית רמת גן פועלת אז עכשיו בהוצאה לפועל יש גם רשות וגם בן אדם פרטי, אז גם את זה אי אפשר. אני לא מבין בשביל מה התסבוכת שהיא לא מין העניין, היא סתם התעקשות מיותרת.
<היו"ר ניסן סלומינסקי:>
ענת, האם יש דרך לבדוק מבין כמה מהסך הכול  יש גם רשות וגם אדם פרטי?

<ענת הר אבן:>
מה שיש לי כאן זה שבמערכת ההוצאה לפועל יש 700,000 חייבים ייחודיים, ובמרכז לגביית קנסות יש 305,000 חייבים ייחודיים, ויש 170,000 חייבים שהם חייבים גם פה וגם פה.

<גל פרויקט:>
אז כבר יש לך 170,000 שהיא לא צריכה לגעת בהם כי המרכז לגביית קנסות פועל לפי פה.

<ענת הר אבן:>
זה עדיין מסתדר עם הסטטיסטיקה שאמרתי קודם של ה-50%.

<גל פרויקט:>
מה שאני אומר, רק המרכז לגביית קנסות שלא פועל במסגרת הרשויות זה 30% מהמקרים. אתה מבין מה קורה פה?

<תמר קלהורה:>
קודם כל, אין מאגר נתונים אחד של כל החובות של כל האנשים.

<ענת הר אבן:>
75% לא חייבים פה ופה - אצלנו, רק 25 חייבים פה ופה. 

<גל פרויקט:>
רק אצלך קנסות 25% יש כפול, נכון? אצלי ברשויות יש לפחות עוד 25%. כבר יש לך 50%. 

<תמר קלהורה:>
מניין הנתונים?
<גל פרויקט:>
מה זה "מניין"? אנחנו עובדים בזה.

<תמר קלהורה:>
 אני מציעה שהמרכז לשלטון מקומי יביאו נתונים. אנחנו לא ראינו. גם עכשיו אתה אומר: אצלך.  הוא טוען שיש לו אותם.

<היו"ר ניסן סלומינסקי:>
השאלה מי יכול להביא את הנתונים האלה.

<תמר קלהורה:>
אני לא יודעת. אנחנו - המדינה - לא יכולים עכשיו לעשות את זה. זה סוגיה של פרטיות שאם ניכנס אליה לא נצא ממנה. 

<היו"ר ניסן סלומינסקי:>
מדברים על חפיפות במספרים.

<תמר קלהורה:>
אבל בשביל  להגיע לסטטיסטיקה הזו הם הצליבו את השמות. 

<קריאה:>
ב-75% מהמקרים אין חפיפה.

<תמר קלהורה:>
אני מבקשת שלא תפריעו, אני עכשיו מדברת. אנחנו לא יכולים לעשות עכשיו מאגר של כל החובות של כל החייבים. זה לא יעבור מבחינה - - -

<מירה סלומון:>
יש לכם מאגר כזה. 

<היו"ר ניסן סלומינסקי:>
די - אני מבקש, מירה.

<תמר קלהורה:>
אין לנו מאגר של כל החובות. אין לנו מאגר כזה, לא ניצור אותו. טוענת עיריית תל אביב, טוען המרכז לשלטון המקומי שיש לו כן נתונים כאלה? בבקשה שיניחו נייר מסודר לקראת הדיון הבא, לפני הדיון, שהיועצת המשפטית תוכל להעביר לנו אותו, שנוכל לבדוק אותו. אולי נוכל לתקף אותו, אולי נוכל לבדוק אצל האחראים אצלנו על הגנת הפרטיות אם אפשר להשתמש בו ולעשות איתו משהו, ואז אפשר יהיה לדבר על זה. שוב, לא רק שאנחנו  לא יודעים את זה, בכל הכבוד, אין מנוס מלחזור על זה שפרט לנתונים של עיריית תל אביב על התפלגות החובות אצלה וגובה החובות אצלה, אנחנו לא יודעים שום דבר על החובות לכל שאר הרשויות, לא לעיריית ירושלים, לא לעיריית חיפה, לא לבאר שבע, לא לרמת גן. אף אחת  מהן לא נמצאת פה, אף אחד לא נתן נתונים, וגם המרכז לשלטון מקומי לא אסף אותם. כשהשלטון המקומי רוצה לאסוף מידע שיגיע אלינו, הם יודעים טוב מאוד לעשות את זה. בכל הכבוד, אני חושב שלקראת הדיון הבא יואילו - - -

<מירה סלומון:>
בפחות משבוע? - - -

<היו"ר ניסן סלומינסקי:>
מירה, מה קרה? מירה, את מייצגת את המרכז. אני מבקש, קודם כל, להוריד את הטון. שנית, לדבר בצורה מכובדת כאן בוועדה. מה זה? 

<מירה סלומון:>
מה היה לא מכובד? כשאומרים: "המרכז לשלטון מקומי יודע לעשות" - - - 

<היו"ר ניסן סלומינסקי:>
מירה, אני מבקש. ראשית, זה לא פחות משבוע כי הרי כבר באתם בטענה הזו. אם באתם בטענה, הייתם צריכים שיהיה לכם נתון.  אתם הרי אומרים שזה לא יכול להיות כי זה ינטרל את הזה. כדי להגיד את זה - אם יש לכם  יכולת להביא לי, אתם צריכים  - - -

<מירה סלומון:>
הנתונים שנתבקשו ממני לפני פחות משבוע היה ביחס לכמות העיקולים שעוקלו שבהם למטה מ-20,000 שקל. נתונים כאלה - - -

<היו"ר ניסן סלומינסקי:>
לא, לא על זה התכוונתי. את לא שומעת מה שאני אומר כי את אולי נמצאת על תדר של משדר, אז תשמעי.

<מירה סלומון:>
לא, אדוני. אני מסבירה על מה אני התייחסתי. אני מבינה למה אדוני התכוון. אבל אני - - -

<היו"ר ניסן סלומינסקי:>
עכשיו אמרתם טענה שנשמעת נכונה, והטענה הזו לא צצה לכם פתאום עכשיו אלא היא קיימת לכם הרבה זמן -  שלא יכול להיות מצב שסעיף (ז) מנטרל את כל החוק. זה טיעון שקיים אצלכם כל הזמן. לטיעון הזה כדי לשכנע, ויכול להיות שאתם צודקים, צריך להביא משהו שישכנע. להגיד סתם ש-80% חופפים, נניח, לא אומרים. לזה אני אומר שיכולתם כבר להביא אסמכתאות ולהראות, אם יש להם יכולת לעשות. אני לא יודע, יכול להיות שאין לכם. תראו: הנה, דוגמא של כך וכך חופפים, ואז יכול להיות שהיינו משנים את זה. אבל כרגע אני לא יודע. לזה אני מתכוון. לא אמרתי מעכשיו רק לשבוע. כבר הייתם צריכים לישיבה הזו מאחר ויש לכם את ההערה שלכם על סעיף (ז) כבר הרבה זמן ואתם חושבים עליה כל הזמן. אם אתם באים בטענה על סעיף (ז) שיכול להיות שאתם צודקים, אז צריך להוכיח שזה נכון.

<גל פרויקט:>
כבוד היושב-ראש, בוא נשים את המספר בצד לרגע. אני רוצה להבין עניינית איפה הבעיה שפלוני, בעל חנות המכולת, שפתח תיק הוצאה לפועל על חוב של 5,000 שקל כנגד אדם מסוים שנפטר ויש לו גם חוב לתאגיד המים של 4,000 שקל, ובחשבון הבנק יש כסף בשביל שניהם, יש 40,000 שקל בחשבון. שניהם הטילו עיקולים הרי אחרת לא היינו מדברים פה.  הלך תאגיד המים ובדק שהוא עומד בכל הקריטריונים והלך האדם הפרטי ובדק שהוא עומד בכל, ושניהם הגישו.  האם אני יכול לקבל תשובה עניינית, לא קשור למספרים, מה זה חסר ומה זה חסר? אני לא מבין את הבעיה.
<היו"ר ניסן סלומינסקי:>
הטענה שאתה טוען עכשיו היא טענה. הטענה הקודמת שלך היתה טענה מסוג אחר שאם היא היתה נכונה, על פניו הייתי משנה את הזהו או אומר שאין טעם.  זה הבדל גדול מאוד בין שני הסוגים של הטענות. לכן, אמרתי שאם אתם רוצים להישאר רק אם הטענה ההגיונית, זה משהו אחד. אם אתה רוצה להישאר אם הטענה השנייה שלך שזה מנטרל 80% מהמקרים וממילא אין טעם, אז אני אומר שאת זה צריך להוכיח. אם אנחנו יודעים להוכיח את זה ויתברר שזה נכון, נצטרך לעשות כאן שינוי. אם הנתון הזה לא נכון, נרד מזה ונדבר רק על הצד הגיוני. אבל אני ביקשתי אם יש לכם יכולת על הטיעון האחד שהוא על פניו, בלי קשר להיגיון, יכול לשנות את החוק. אם יש יכולת להגיש נתונים על זה, בכבוד. אם למערכת הממשלתית יש, מה שענת עשתה עכשיו בדקה רק ביחס אליה, נניח, וזה אמת הסתדר 75% ו-25% - אם יש יכולת לעשות את זה על כלל המערכת זה היה עוזר לנו מאוד. אני לא יודע להגיד לכם, אין לי תשובה. 

לגבי ההיגיון - אם אתה רוצה לתת תשובה, נניח לא מבחינת הנתונים, למה ערבוב, למה שתי רשויות, זה בסדר ופרטי ורשות זה לא בסדר והסברת למה על רשויות אתם סומכים. הם יודעים לקזז האחד את השני וכו' וכו'.  תסביר עכשיו אם יש פרטי ורשות, למה מבחינתכם זה סותר. 

<איגי פז:>
כיוון שאנחנו מדברים על שני הליכים שונים: הליך אחד נעשה בהליך גבייה מינהלי, וההליך השני הוא מול רשם ההוצאה לפועל, ואין בעל בית, אבא, שמאגד את כל הנתונים, בשונה ממצב שיש לנו מנהל עיזבון שהוא מחלץ את כל החובות. הוא רואה: יש לנו חוב בעיריית תל אביב, חוב למכולת, עכשיו אני מסלק את החובות. אם יש מספיק - מעולה.  אם אין - פרי פסו או שהולכים לניהול של הליך העיזבון בפשיטת רגל. אנחנו בהליך החלופי, אנחנו מדברים על הליך שהוא לא לפי דיני הירושה הרגילים. לכן, אין לנו את מנהל העיזבון, את  בעל הבית, ואין מי שיתכלל את כל הנתונים. מי יעשה את זה? הבנקים יעשו את זה? מיקי, אולי תגידי לי את אם את מוכנה עכשיו.
<גל פרויקט:>
הבנקים מחלקים רק לפי  פרי פסו.
<היו"ר ניסן סלומינסקי:>
גל, עכשיו הוא מדבר.

<איגי פז:>
זו לא היתה באמת שאלה. אנחנו חושבים שזה לא יהיה נכון שעכשיו הבנקים הם אלה שינהלו ויגידו: לא, עכשיו יש חוב למכולת, והבנק יצטרך להגיד עכשיו כמה יש חוב למכולת, ואם יש מספיק ואין מספיק. ואם אין מספיק אז עכשיו עיריית תל אביב תלך ותדבר עם המכולת ותגיד כמה היא גבתה. אנחנו כן חושבים שזה יכול להיות כי יש שני ממונה גבייה בשתי רשויות - שהם ילכו וידברו האחד עם השני כיוון שאנחנו מדברים על רשויות.

לגבי פרטיים -  ראשית, אנחנו חושבים שזה לא פרקטית. שנית, זה יכול  ל- - -

<היו"ר ניסן סלומינסקי:>
בואו נמשיך הלאה. לישיבה הבאה כל מי שיכול להביא נתונים בסיטואציה כמה תיקים מעורבים ישנם מבחינת אחוזים, זה יעזור לנו מאוד להתקדם.  בואו נעבור הלאה כדי שלא נחפור כאן רק על דבר אחד.

<גל פרויקט:>
אנחנו עוד נחזור אחר כך לדבר לגופו של עניין כי יש לי הרבה מה להגיד על מה שהוא אמר שפשוט לא מדויק בלשון המעטה. ממונה גבייה לא מדובר עם ממונה גבייה. אין כזו תקשורת על  כל עיקול שאני אדבר עם רשות המסים בטלפון, וזה אבסורד. שנית, עם כל הכבוד, גם היום בוא נניח שהאדם חי, הוא עוד לא מת, ויש עיקול מההוצאה לפועל ועיקול מרשות המים של עיריית כפר סבא, מי כפר סבא. הבנק מחלק פרי פסו. יש כללים. הבנק לא צריך מנהל עיזבון. אתה מציג משהו שפשוט לא קיים, אין אירוע כזה. הבנק מקבל ארבעה עיקולים. יש פרי פסו והוא מחלק. 

<היו"ר ניסן סלומינסקי:>
מהרגע שהאיש נפטר זה אותו דבר?

<גל פרויקט:>
ברור, זה אותו דבר. גם פה כתוב שזה יהיה פרי פסו. כל מה שהוא אומר הוא פשוט לא רלוונטי, לא נכון, וגם לא אמיתי. אני לא רוצה להביך, סליחה. מה זה משנה? הבנק קיבל ארבעה עיקולים: 10,000, 10,000, 10,000, 10,000 - ארבעה של 10 - כששתיים מהוצאה לפועל, אחד מכפר סבא ואחד מדימונה. בחשבון יש רק 20,000 שקל, אין 40. הוא מחלק פרי פסו. כל אחד בהתאם לחלקו היחסי. זה נעשה היום, הבנקים עובדים כך, זה המנגנון הקיים, לא משנים פה שום דבר. אז מה זה רלוונטי בכלל אם זה לפני שהוא מת או אחרי שהוא מת? כל ההליך הזה לא מדבר על זה בכלל. ההליך הזה מדבר על זה שהבנק יוכל לתת את זה, וזהו. לכן, זה לא רלוונטי.

<היו"ר ניסן סלומינסקי:>
מה פירוש? למה הוא לא יכול לתת? הרי הוא אומר שכך הוא עובד.

<גל פרויקט:>
כי היום הבנק בצדק טוען שהיות ומדובר בעיזבון, הבנק לא רוצה למצוא את עצמו חשוף לאחרי זה שמישהו יתבע את הבנק ואז - - -

<היו"ר ניסן סלומינסקי:>
אז אתה בעצמך מסביר שהבנק לא יכול לעשות את זה היום.

<גל פרויקט:>
לא, לא בגלל העניין של פרי פסו. בגלל העניין - - -

<היו"ר ניסן סלומינסקי:>
בגלל שהוא לא רוצה להיות חשוף. הבנק לא רוצה להיות זה שינסה לאסוף.

<גל פרויקט:>
לא, לא בגלל זה. הבנק פשוט אומר: אני לא גורם שמחליט למי מגיע הכסף. התיקון הזה - - -
<היו"ר ניסן סלומינסקי:>
אבל אתה רואה שזה שונה בין לפני שהאיש מת לבין אחרי שהוא מת.  למה אתה אומר שלא?
<גל פרויקט:>
לא, כי התיקון הזה פותר את הבעיה הזו. התיקון, עצם ההגשה שמביאים פה, פותרת את הבעיה לבנקים. אחרי זה אם יש ארבעה עיקולים, שני עיקולים, שמונה עיקולים, זה לא רלוונטי. הבנק פועל פרי פסו.  אגב, גם המרכז  לגביית קנסות שמופיע פה, דרך אגב, גם הוא לפי התקנות, ובצדק, יטיל עיקולים על הבנקים. הרי זה אבסורד. אותו גוף, גם הוא לא יוכל לקבל את הכסף. פשוט אין פה שום עניין. אני לא יודע מאיפה נולדה הגחמה הזו. לבנק אין שום בעיה עם זה, לאף אחד אין שום בעיה עם זה. אני לא מבין מאיפה נולדה בעיה שלא קיימת. 

<היו"ר ניסן סלומינסקי:>
אמרת שלבנק יש בעיה - - -

<גל פרויקט:>
לא, לא בלחלק פרי פסו. אתה יכול לשאול אותם.

<מיקי טמיר:>
אם יתקנו את החוק כמו שאתה רוצה אז לבנקים לא - - - 

<היו"ר ניסן סלומינסקי:>
אה, אבל זה משהו אחר.

<גל פרויקט:>
לא. מה שהיא אומרת, שאם זה יאושר, לבנק אין שום בעיה לחלק את הכסף. תוריד את סעיף (ז), אם זה מאושר, לבנק אין שום בעיה לחלק את הכסף. זו האמת, בשביל זה אני לא מבין מאיפה הגחמה הזו הגיעה. היא סתם. גם אם היא פוגעת ב-20%, לא ב-80%, למה? 

<היו"ר ניסן סלומינסקי:>
ואם יבוא פרטי ועכשיו יגיש בקשה, מה יעשו?

<גל פרויקט:>
יחולק פרי פסו רגיל, אין שום בעיה.

<היו"ר ניסן סלומינסקי:>
מי יחלק?

<גל פרויקט:>
הבנק.

<היו"ר ניסן סלומינסקי:>
אחרי שהוא חילק. מתי הוא מחלק?

<גל פרויקט:>
אם אין עיקול אז אין בעיה. 

<יוסף פולסקי:>
אם אין עיקול הוא לא יחלק. ההצעה באה לשחרר פקק. כיום הכספים תקועים בבנקים וההצעה באה לשחרר את הפקק הזה. אם הזוכה הפרטי הטיל עיקול, מה טוב ומה נעים, יתחלק עם הרשות. אם הזוכה ישן ולא הטיל עיקול, לא יקבל.

<גל פרויקט:>
כמו שאם הרשות ישנה ולא הטילה עיקול היא לא תקבל. אנחנו גם עושים נזק לפרטיים שכבר יכולים לקבל את הפקקטה 2,000 שקל - הם לא יוכלו לעשות את זה. גם לרשויות בשביל לקבל את ה-200 שקל, הם לא יוכלו. כאילו המציאו איזה סעיף פה שעושה נזק ל-20%, 30%, 40%. למה? בשביל מה זה טוב? הוא לא תורם לשום דבר. המציאו בעיה כשאין בעיה. זה ממש כך, במילים האלה. 

<תמר קלהורה:>
אנחנו רוצים לראות נתונים ואחר כך נוכל להתייחס.

<גל פרויקט:>
מה זה קשור לנתונים, זה עניין עקרוני.

<תמר קלהורה:>
זה לא עניין עקרוני. קודם כל נראה נתונים כדי שנבין על מה אתם מדברים. 

<היו"ר ניסן סלומינסקי:>
בואו נמשיך הלאה, נישאר עם הנושא הזה.

<מירה סלומון:>
ביחס לפסקה (2), אני מזכירה לאדוני שהיו לנו הערות שהתבקשנו להציג אותן ברצף רק אחרי סוף ההקראה. בפסקה (2) לסעיף קטן (א)  אנחנו לא מבינים איך הממונה על הגבייה אמור לדעת על מינוי של מנהל עיזבון בידי בית המשפט או שתלויה ועומדת בקשה למינוי מנהל עיזבון, בשונה מסעיפי המשנה שעוסקים ברשם לענייני ירושה. שם יש מרשם שפתוח באינטרנט ועל בסיס מספר תעודת זהות אפשר לברר את הנתונים. ביחס לבית המשפט אין נתונים כאלה. איך בדיוק הממונה אמור לדעת על הדברים? מה זה אומר "לא ידוע". אנחנו מתנגדים לסעיף, בוודאי בנוסח הזה. 
<איגי פז:>
לכן, כתוב: "לא ידוע". לא אמרנו: יברר, אלא אם נודע לרשות שיש מנהל עיזבון אז היא מנועה מלפעול בהליך החלופי. זה המשמעות של  "לא ידוע".

<גל פרויקט:>
תרשום את זה: אם נודע לה.

<תמר קלהורה:>
כתוב: לא ידוע לכם.

<מירה סלומון:>
כתוב: "לא ידוע". לא ידוע האם אנחנו צריכים לעשות חקירה ודרישה סבירה, האם  אנחנו אמורים - - -. מה זה אומר "לא ידוע"? אל תשכחו שהדבר הזה הוא בסיס להתחייבות שלנו כלפי הבנק, להשבת כספים אולי בעתיד בהתברר שכן היה ואנחנו לא פעלנו מספיק כדי לדעת.  אנחנו מבקשים שהדברים יהיו ברורים.

<יוסף פולסקי:>
אני מציע ניסוח, אם משרד המשפטים, יקבל את זה: אולי לא הודע לממונה.

<תמר קלהורה:>
אין דבר כזה.

<יוסף פולסקי:>
 לא יידעו את הממונה?
<גל פרויקט:>
אגב, אם מתמנה מנהל עיזבון הוא חייב לשלוח לכל אחד מכתב ולהודיע: הנה, הבן אדם גר בתל אביב או בכפר סבא. אני מנהל העיזבון שלו, תגידו לי אם יש חובות. זה חובת מנהל העיזבון. כלומר, מעבירים פה את הנטל לרשות, וזה לא משנה אם זה רשות מקומית, מים, או רשות המסים,  על משהו שאחר כך אנחנו נהיה חשופים. יבוא בן אדם ויתבע את הרשות: הייתם צריכים לדעת. למה לא לקחתם חברת חקירה? למה לא ביררתם? כולו על חוב של 1,400 שקל.

<מירה סלומון:>
הנוסח "לא יודע" לא ברור לנו.  יתרה מזה, אני כבר אקפוץ לרגע, ברשותך אדוני, לפסקה (4). 

<ורד קירו-זילברמן:>
יש לכם נוסח או הצעה?

<היו"ר ניסן סלומינסקי:>
אנחנו עושים לא טוב, זה מה שאמרתי בהתחלה. ככה תעבור שנה והחוק הזה לא יתקדם.  מה שאתם עושים עכשיו, אתם ואחרים הייתם צריכים לשבת עם הוועדה, איתם, ולעבוד על זה, ולא כאן. אנחנו מבזבזים עכשיו את הזמן של כולם, וכל אחד יצטרך לחשוב לפעם הבאה וכל פעם תהיה הפעם הבאה. היו צריכים לנסות ולהגיע להבנות בדברים האלה אם אפשר לפני כן. ואם לא, מביאים את חילוקי הדעות לפה. אבל לא להתחיל הכול מפה, זה חבל. ההיפך, אני פותח אופציות שתגיעו להבנות. שבו בניחותא, כל אחד ייקח לו את הזמן ויחשוב. אבל לא לעשות שכאילו אנחנו מתחילים הכול מהתחלה. אני לא יודע מה יש לכם בסעיפים הבאים, זה לא הולך כך. זה פשוט חבל. כך אנחנו סתם מבזבזים את הזמן של הוועדה ובמקום להתקדם הרבה אנחנו נתקע על סעיף אחד שבו הם צריכים לחשוב ולהתייעץ וגם אתם, במקום לבוא מוכנים פחות או יותר. 
<גל פרויקט:>
אולי תעשה פאוזה לשלושה-ארבעה חודשים, נשב בינינו. יש לנו הרבה הערות, אפילו הערות מהותיות וסמנטיות.
<תמר קלהורה:>
בשבוע הבא יש ישיבה של הוועדה. איך שלושה חודשים?

<היו"ר ניסן סלומינסקי:>
אנחנו רצינו מאוד להתקדם ולסיים את זה. אני סתם מצטער שאנחנו נתקעים. כן, קבענו לשבוע הבא. תמיד הכי קל זה לדחות. הוועדה שלנו כל כך לחוצה מבחינת הזמנים, וניסינו לעשות שבוע אחרי שבוע כדי להתקדם עם זה. אני לא רוצה שאנחנו נעכב. תעשו מאמץ ותשבו. תקבעו איתם לשבת מחר או מחרתיים, עוד יום, יש לכם כל יום. תשבו ותתקדמו, יכול להיות שזה יחסוך הרבה. אם לא יחסוך אז נצטרך לקבל החלטות, אבל חבל. אני  לא רוצה לדחות את הישיבה של השבוע הבא כי כבר קבענו ואנחנו כן רוצים. שבו, יש לכם זמן. יכול להיות שלא נגמור בשבוע הבא, אבל אולי לפחות נחסוך 50% ממה שקורה פה עכשיו. שוב, זה לא רק השלטון המקומי. אם יש לרשויות נוספות, אם יש ללשכת עורכי הדין, אם יש לבנקים, תעשו את כל זה. כך אנחנו רגילים לעבוד בכל החוקים. להיפך, זה לטובת כולם. זה נותן זמן לשבת בניחותא לנסות להגיע להבנות - או שכן או שלא, לא במסגרת ועדה שזה הזמן של כולם. 
<תמר קלהורה:>
נשמח לקבל  טיוטה של הצעת החוק עם הערות קונקרטיות, ואחר כך נשב.

<גל פרויקט:>
זה לא טיוטה, צריכים לשבת.

<היו"ר ניסן סלומינסקי:>
אני מדבר על לשבת.

<תמר קלהורה:>
תעבירו הערות בכתב.

<גל פרויקט:>
אי-אפשר בכתב.

<ורד קירו-זילברמן:>
מה זה "אי-אפשר בכתב"?

<היו"ר ניסן סלומינסקי:>
גל, דבר ראשון מביאים בכתב כדי שהם יכינו את עצמם גם, ואז נפגשים. מה פירוש "אי-אפשר"? לא הולכים כאן להתקיל אחד את השני הרי. אתה צריך להעביר להם הערות והם יבדקו אותן. אותו דבר עם לשכת עורכי הדין או הבנקים או מישהו אחר שנמצא.

<תמר קלהורה:>
הבנקים היו איתנו בקשר, הם העבירו הערות. מלשכת עורכי הדין לא שמענו אף מילה.

<היו"ר ניסן סלומינסקי:>
אני מדבר כללית - להעביר בכתב, לעשות את זה בזריזות. הם יחשבו, יתייעצו עם מי שצריך להתייעץ. יש את הייעוץ המשפטי שלנו. אחרי יומיים-שלושה לקבוע פגישה, לשבת ולראות איך מתקדמים. זה הנוהל הרגיל שבו אנחנו תמיד עובדים, אתם לא חדשים פה. 

<ורד קירו-זילברמן:>
אני ממש מבקשת, כמו שלא אחת אני והוועדה, וגם אתם, ומירה מכירה את זה היטב, שכל מי שרוצה להעביר לי היום, מחר, התייחסות כתובה, מפורשת, לכל סעיף וסעיף. יש לזה משמעות מאוד גדולה גם ליכולת שלי להגיב, להטמיע ולהבין הערות שיכולות להיות חשובות וקריטיות לתהליך. אנחנו מאוד מבקשים לעשות את זה. ישבתם - לא אתה, אבל מירה היתה כאן. אני מאוד מבקשת,  תעבירו לוועדה, לא רק לממשלה אלא גם אליי. ואם צריך, נשב כולנו ביחד ונלבן את הדברים האלה.

<היו"ר ניסן סלומינסקי:>
אתם חיים את המציאות, ואתם חיים את המשפט, את התיאוריה הרבה פעמים. אנחנו רוצים לשמוע ולהוציא משהו טוב ומתוקן תחת ידינו. אני אומר את הדברים לטובת העניין, אחרת זה יכול סתם להימשך ולהימשך. לטובת העניין תוציאו נייר. תעבירו לורד ואליהם. כל אחד ישב ויכין את עצמו. שבו ביחד ותתקדמו. מה שתסכמו ביניכם, אם זה יהיה הגיוני נקבל. מה שלא - נצטרך להכריע פה. תהיה סבירות. במצב כזה אנחנו מתקדמים.                         

איגי, תמשיך לקרוא. הם יעבירו את ההערות שלהם במה שיש להם הערות.

<איגי פז:>
" פרסום או משלוח הודעה על כוונה לבצע פנייה לגביית חוב  125ד.

(א) רשות המבקשת לפנות לתאגיד בנקאי לשם גביית חוב לפי הוראות סעיף 125ג, תפרסם הודעה על כך על חשבונה וכן תשלח הודעה כאמור לנושים וליורשים הידועים לה, בדואר רשום עם אישור מסירה, הכול בדרך שתיקבע בתקנות ולאחר שבדקה את התקיימותם של התנאים לפנייה לגביית חוב המנויים בסעיף 125ג(א)(1)(א) עד (ו).

(ב)
בהודעה לפי סעיף קטן (א) תפרט הרשות את כל אלה:




(1)  פרטי זהותו של המוריש כפי שקבע השר;




(2) התקיימותם של התנאים לפנייה לגביית חוב המנויים בסעיף 125ג(א)(1)(א) עד  (ב);




(3) פרטים בדבר צווי עיקול שהוטלו לבקשתה על כספים בחשבון הבנק שמתנהל על שם המוריש אצל התאגיד הבנקאי, כפי שקבע שר המשפטים."
הרציונל הוא שלאחר הבדיקות הראשוניות שאפשר לבצע בקלות יחסית, למשל, באתר האינטרנט של רשם הירושה, אז הרשות תפרסם מודעה לציבור שההודעה הזו מכוונת גם  ל - - -
<היו"ר ניסן סלומינסקי:>
הרשות זו אותה רשות שהטילה עיקול.

<איגי פז:>
כן, שרוצה עכשיו לממש את הכספים. אנחנו רוצים לאפשר לנושים אחרים וגם ליורשים להגיש התנגדות. תיכף נפרט מה הטעמים של הגשת ההתנגדות.

לגבי נושה - נושה יכול להגיש התנגדות, למשל, אם יש לו חוב של 40,000, הוא לא יכול לנקוט בהליך החלופי. או בכלל נושה פרטי אחר שלא רוצה שזכותו תקופח, שעכשיו העירייה תממש את החוב וזה יבוא על חשבונו כי יש לו זכות אקוויוולנטית, בהנחה שהוא טוען שיש לו זכות אקוויוולנטית לזכותה של העירייה, הוא מגיש התנגדות ואוטומטית ההתנגדות עוצרת את ההליך ואנחנו לא בהליך החלופי אלא חוזרים להליך הרגיל של חוק הירושה. כדי לוודא שלא יהיו התנגדויות סתמיות, אז בסעיף הבא אנחנו נקרא שאם נושה רוצה להגיש התנגדות הוא צריך לעשות גם פעולה אקטיבית. הווה אומר, לפתוח תיק בהוצאה לפועל ולא סתם להגיש התנגדות ולא לעשות שום פעולה. 

לגבי יורש - אומנם התנגדויות של יורש הן מצומצמות יותר, אבל עדיין אנחנו חושבים שיכול יורש לבוא ולהגיד: אני לא ידעתי, לא הכרתי בכלל שיש כזו דרישת חוב מהרשות. אני רוצה לבוא בדברים עם הרשות, אני רוצה להשיג על החוב בפניה. אומנם אנחנו מדברים על חובות חלוטים, אבל יכול לבוא ולהגיד. זה נותן באמת מענה לחשש אולי שהעלה אדוני יושב-ראש הוועדה בישיבה הקודמת שאולי היורשים בכלל לא מכירים. הם לא ידעו שהיה לאביהם המנוח - שלא היה לו חוב.  לכן, אנחנו כן מאפשרים לאותם יורשים להגיש התנגדות לעצור את ההליך. אבל גם כאן ההתנגדות של יורש לא יכולה להיות התנגדות סתמית. הוא צריך לעשות פעולה אקטיבית, או להגיש בקשה לצו ירושה, בקשה לצו קיום צוואה, או להגיש בקשה למינוי מנהל עיזבון. בעצם זה שיורש פועל אז אנחנו מקווים שמזה בסופו של דבר יצמח מימוש החוב, גם אם לא בדרך ההליך החלופי אז בדרך הרגילה של דיני הירושה אחרי שהם יבקשו מנהל עיזבון או צו ירושה או צו קיום צוואה. 

<היו"ר ניסן סלומינסקי:>
האחריות שלהם, מה שמוטל עליה פה, זה רק כלפי פרטיים ויורשים. לא כלפי רשויות אחרות?

<איגי פז:>
גם רשות אחרת יכולה להגיש התנגדות, בהנחה ש - - -

<היו"ר ניסן סלומינסקי:>
לא, הם צריכים לברר גם אצל רשויות אחרות או - - - ? 

<איגי פז:>
הם לא יכולים לדעת על נושים, הם מתבססים על המודעה שתפורסם. 

<היו"ר ניסן סלומינסקי:>
כן. המודעה הזו מחייבת גם רשויות אחרות להתייחס או רק פרטיים? כאן כאילו מדובר רק לנושים ויורשים. 

<קריאה:>
נושה - לרבות, רשות מקומית או כל רשות אחרת. 

<גל פרויקט:>
כבודו, אני עדיין חוזר. חוב של 1,400 שקל בממוצע, תראה מה קורה פה. אנחנו צריכים לפרסם מודעה בעיתון. מודעה בעיתון לפני שזזים עם ארבע מילים, זה 500 עד 1,000 שקל, רק המודעה.  אני צריך לחפש עכשיו את היורשים, אני צריך לחפש נושים. אני צריך לשאול את ענת כל יום: יש חוב אצלך גם? ואולי גם לחבר יוסי מהביטוח לאומי. אם לא, פעלתי לא כדין. כלומר, זה אחריות. 

<היו"ר ניסן סלומינסקי:>
אז מה אתה מציע שיהיה?

<גל פרויקט:>
מאוד פשוט - שהרשות, ולא משנה איזה רשות, תפרסם בילקוט הפרסום הודעה בדבר הגשה, שפנינו למוסד לקבל עבור החייב זה וזה, וזהו.  צריך גם להבין, כל מי שיש חוב, שיתאמץ ויעשה משהו לגבות אותו. אתה לא יכול לבקש מאיתנו לכתת את רגלינו בכל אורגן במדינת ישראל. זה עולה כסף. לכן, צריך לעשות מאוד פשוט. יש פתגם שאומר: מה שלא פשוט, פשוט לא קורה. זה פשוט לא יקרה. צריך לעשות פשוט דבר אחד - רשות שרוצה לפנות צריכה לפרסם בילקוט הפרסום הודעה: אנחנו פנינו לבנק לקבל את כספי הנפטר משה ינקלביץ עם תעודת הזהות, וזה הכול. כל מי שיש לו חוב, אין לו חוב, יתכבד לחפש. ואם רשות המסים רוצה לבדוק את הבקשות שהגישו, שיעשו את זה. אגב, גם אנחנו היום בודקים. איך פועל רשם הירושות? כשמישהו מגיש בקשה לצו ירושה יש שורה אחת בעיתון: הוגשה בקשה למשה ינקלביץ, תעודת זהות. מי שמעניין אותו, מחפש את זה. מי שלא מעניין אותו, לא מחפש. הדבר הכי  - - - זה לפנות ליורשים אחרים שיש, אבל האם מי שמגיש בקשה לצו ירושה צריך לפנות לכל מי שיש חוב? אני לא מבין  - כל מיני מגבלות. אמרת את זה נכון, יש פה פרקטיקה ויש פה תיאוריה. צריך לכתוב, ובזה לגמור את העניין פה, לפרסם בילקוט הפרסומים מודעה על הגשת הבקשה - תם ונשלם.

<מיקי טמיר:>
אין סיכוי שהיורשים הפוטנציאלים יראו את זה. 

<היו"ר ניסן סלומינסקי:>
לא היורשים ולא בעלי חוב אחרים.  מי יראה את זה?
<מירה סלומון:>
ילקוט הפרסומים מתפרסם באינטרנט, אדוני. 

<היו"ר ניסן סלומינסקי:>
ראשית, 95% מהאנשים הרגילים לא יודעים מה זה אפילו ילקוט הפרסומים. שנית, הם גם לא יודעים מתי. נניח והם הסתכלו אתמול ואתמול לא היה כלום. אתה תפרסם את זה היום ומחר. גם מודעות בעיתון. 

<גל פרויקט:>
אז מודעות בעיתון זה גם לא רלוונטי.

<מירה סלומון:>
גם מודעה בעיתון זה פעם אחת - תפסת לא תפסת.

<היו"ר ניסן סלומינסקי:>
אני לא אמרתי שזה בסדר, לא אמרתי גם עליהם. אני רק אומר שכל הדרך הזו של הודעה זה אולי לצאת ידי חובה כי באמת קשה לי להאמין שאנשים בכלל יודעים איפה לחפש, מה לחפש. הוא יסתכל בילקוט הפרסום והוא יראה שהיום אין כלום, ואתם תפרסמו את זה בעוד יומיים, אז מה עשינו? 

<מירה סלומון:>
אדוני, אבל ילקוט הפרסומים מתפרסם באינטרנט. יש אפשרות גם לעשות חיפוש של פרסומים - - -

<היו"ר ניסן סלומינסקי:>
כל יום?

<מירה סלומון:>
כן.

<היו"ר ניסן סלומינסקי:>
כל יום הוא יעשה?

<מירה סלומון:>
הדבר מפורסם באינטרנט. כל קובץ של ילקוט פרסומים מופיע ראשון. יש מתחתיו קבצים קודמים ואפשר גם לעשות לפי מילות חיפוש. 

<היו"ר ניסן סלומינסקי:>
כן, אבל היום הוא חיפש ולא מצא. מחר הוא יחפש? כל יום הוא יחפש? 

<מירה סלומון:>
זה  בוודאי יותר זול מלחפש בעיתון שאולי הוא לא ימצא.  זה בוודאי יותר קל מלחפש בעיתון שאולי הוא לא ימצא.
<היו"ר ניסן סלומינסקי:>
וכל זה על בעל מכולת שחייבים לו 2,000 שקל. 

<גל פרויקט:>
עזוב,  על תאגיד המים שחייבים לו 1,000 שקל.

<היו"ר ניסן סלומינסקי:>
תאגיד מים - אולי יש להם אנשים מיוחדים. אני מדבר על בעל המכולת שחייבים לו 2,000 שקל. האם הוא יעשה את הדברים האלה?

<מירה סלומון:>
אדוני, כל הסיטואציה מדברת בחובות שהם קטנים. מנגד, אם אנחנו לא נסדיר משהו אף אחד לא יקבל. היחידי שיקבל את כל החובות הקטנים האלה שאף אחד לא ידרוש, יהיה הבנקים. במצב הזה של איזון בין מי יכול לקבל משהו, אני חושבת שנכון יהיה לקבוע ילקוט הפרסומים ושמשהו מישהו יקבל.

<איגי פז:>
אני אגיד רק שתי הערות לגבי אופן הפרסום, זה משהו שאנחנו כבר חשבנו עליו ובכוונתנו לעגן אותו בתקנות. הרשם לענייני ירושה היום הוא זה שמבצע את הפרסומים לגבי בקשות לצווי ירושה וצווי קיום צוואה והוא מבצע את זה גם בעיתונים וגם באתר האינטרנט של הרשם לענייני הירושה וגם ברשומות. אנחנו חושבים שהפרסום הזה הוא פרסום יעיל. העלות שלו היא לא מאוד גבוהה, כ-130 שקלים. תקנו אותי אם אני טועה. אנחנו חושבים שנכון יהיה לקבוע בתקנות, וכמובן שכשנגיע  לגשר הזה נחצה אותו, אבל שיהיה נכון לקבוע שהרשויות המקומיות יפרסמו באמצעות המערכת של רשם הירושה את הבקשות האלה.  זה גם הדרך שלדעתנו - - - יעילה.
<גל פרויקט:>
וגם יחפשו את היורשים וישלחו להם בדואר רשום, וגם יחפשו את הנושים - - -

<איגי פז:>
גל, תן לי לסיים. 

לגבי ההערה השנייה שלך - אף אחד לא ביקש בחוק, וזה לא כתוב. אתה אומר כל הזמן שאתה צריך להתחיל לחפש ולרוץ ולכתת את רגליך לראות אם יש איזה נושים. הדבר היחיד שכתוב פה בחוק זה שאם יש נושה אחר שהעירייה כבר יודעת עליו ומודעת לקיומו, תשלח לו הודעה. למה לא? זה נראה לנו הדבר הכי טריוויאלי וראוי. אנחנו לא דרשנו ממך עכשיו ללכת ולהתחיל ולחפש. אמרנו: כן, בדיקה אחת אצל רשות האכיפה והגבייה כדי לבדוק שאין תיקים אחרים. אבל חוץ מזה אמרנו לגבי ההודעה - אם יש נושה שאתה כבר מכיר ואתה יודע עליו, תשלח לו הודעה. מה, זה לא טריוויאלי?
<גל פרויקט:>
אנחנו - הרשויות,  אנחנו נמצאים הרבה בבתי משפט. יש לנו חובת תום לב מוגברת, וכך צריך להיות. חובת תום מוגברת לא מחזיקה מים כאשר מה אני יודע, יודע, מה אני לא יודע, לא מעניין אותי. אומרים: סליחה, אתה רשות. מה זה מה אתה יודע, אתה לא יודע? מה, לא יכולת להתאמץ? לא יכולת באמת לבדוק מי היורשים שלו? מה זה האמירה הזו: מה שאתה יודע, יודע? אמרתי לך, בתיאוריה - נפלא. בפרקטיקה - זה לא עובר אפילו את מבחן הסבירות כשמגיעים אחרי זה לכל הליך שהוא. אתה רשות, מה אני יכול להגיד? מה? לא שלחת לי, זה לא מעניין אותי. זה לא עובד כך. יגידו: סליחה, מה אתה לא יודע מי הילדים שלו? תיכנס למרשם הארצי ותראה מי הילדים שלו. תשקיע עשר דקות.

<היו"ר ניסן סלומינסקי:>
מי אמר שהם היורשים? אולי מישהו אחר יורש  אפילו.

<גל פרויקט:>
לא משנה, תשלח להם. למה אתה לא שולח להם? יש חובה. להבדיל מאדם פרטי שיכול להגיד: זה לא מעניין אותי, רשות ציבורית, עם כל הכבוד, או המדינה לא יכולה להתנהל כמו אחרון האנשים ש:לא מעניין אותי. לכן, אני תחת הכותרת שרשום פה: מה שאתה יודע, יודע. מה שאתה לא יודע, זה לא מעניין אותך - זה לא תופס מים, זה לא מחזיק. צריך לקבוע בצורה ברורה מה אפשר, מה אי אפשר. האמירות הן בעלמא.

<היו"ר ניסן סלומינסקי:>
ככל שאנחנו מתקדמים אנחנו מבינים שיש כאן כנראה תהום פעורה בין הרצון הטוב לבין הפרקטיקה.

<תמר קלהורה:>
זה לא בטוח, זה - - -

<היו"ר ניסן סלומינסקי:>
כרגע אני אומר שצריך לגשר.

<תמר קלהורה:>
הבעיה של הפרסומים היא בעיה שהיא לא רק לפרסומים לחוק הירושה, היא בעיה כללית.

<היו"ר ניסן סלומינסקי:>
יכול להיות ויכול להיות שהבירורים.  אני לא יודע, אני אומר שכרגע זה נראה  - - -

<תמר קלהורה:>
פרסום בילקוט הפרסומים לא יפתור את הבעיה, כמו שאדוני אמר.

<היו"ר ניסן סלומינסקי:>
הצד הזה מדבר על הרצון הטוב לעשות, הצד השני מראה בפרקטיקה איך שהוא מראה כרגע שזה לא יכול להתממש, זה לא משתלם כי כאן מדובר בסכומים קטנים. אם היה מדובר על 20 מיליון שקל, אני מניח שהם לא היו מדברים אלא היו עושים גם מעבר לזה. 

<תמר קלהורה:>
כמה עולה לכם לפרסם מודעה ב- - -?

<היו"ר ניסן סלומינסקי:>
לא, לא.

<גל פרויקט:>
מודעה בעיתון עולה כמה מאות שקלים.

<היו"ר ניסן סלומינסקי:>
גל, לא. דבר איתי אחר כך. אתן לך עיתונים יותר זולים.

<מירה סלומון:>
אם אפשר, גל התייחס לנקודה השנייה. הנקודה השנייה שגל דן בהרחבה זה הפנייה בדואר רשום לנושים וליורשים  הידועים לה. הסוגיה הזו היא זו שהוא התייחס אליה.

<היו"ר ניסן סלומינסקי:>
מירה, עצרתי את זה פה כי אנחנו רואים איך זה נראה כשלא מדברים ומה זה יוצר. אתם גם יושבים במקרה גם משני הצדדים של השולחן, אבל זה לא צריך להיות כך.  

<מירה סלומון:>
המוסד לביטוח לאומי דווקא מסכים איתנו - - -
<היו"ר ניסן סלומינסקי:>
הממלכה לגווניה צריכים לשמוע את החלק הפרקטי ולראות אם כן אפשר. יכול להיות שבסוף יתברר שהחוק הזה שלדעת כולם יש כאן רצון טוב מסוים, הוא לא רלוונטי בפרקטיקה. גם זה יכול להיות אז נחסוך לוועדה זמן. יכול להיות שכן אפשר למצוא דברים. לכן, שבו ותכינו. את תהיי בתמונה.

<תמר קלהורה:>
אנחנו מחכים לנייר.
<היו"ר ניסן סלומינסקי:>
 שוב, יכול להיות שלא יספיקו לשבוע הבא ויצטרכו לדחות את הדיון משבוע הבא. גם זה יכול להיות, למרות שאני רציתי לסיים את זה. אבל אני רואה שכרגע אנחנו כמו שכתוב: "ולא קרב זה אל זה כל הלילה".

 אנחנו הגענו לסוף הזמן. אני שוב פונה. עכשיו זה בידיכם - שני הצדדים - כמה שיותר בזריזות, כמה שיותר בנועם ובניחותא, גם מבחינת נתונים, גם מבחינת היגיון והסבר - או שכן או שלא, בסדר?

תודה רבה לכולם, ושיהיה בהצלחה.

<הישיבה ננעלה בשעה 13:00.>

